مونا قاوەچی : دەستکەوتی باش بۆ خەڵکی کوردستان گەڕاوەتەوە ئەویش یاسای چاکسازیە کە پەسەند کراوە\nدوو ساڵ تێپەڕدەبێت بەسەر کابینەی نۆهەمی حکومەتی هەرێمی کوردستان، سەبارەت بە کار و چالاکییەکان و بڕیارەکانی یاساکانی پەرلەمانی کوردستانی عێراق و بژێوی هاوڵاتیان و فەرمانبەران لەماوەی ئەم دوو ساڵەدا سکرتێری پەرلەمانی کوردستانی عێراق ئاشکرای دەکات کۆی گشتی 2512 پرسیار ئاراستەی وەزارەتە پەیوەندیدار و سەرۆکی حکومەت و جێگرەکەی و دەستەکە کراون و بەشێک لە وەزیرەکان وایانلێهاتووە لە هەفتەی ئەگەر دوو جار نەهاتبن یەک جار هاتوونەتە پەرلەمان.\nلە وتووێژێکدا لەگەڵ دەنگی ئەمەریکا مونا قاوەچی سکرتێری پەرلەمانی کوردستانی عێراق دەڵێت " کۆی گشتی پڕۆژە و پێشنیازە یاساکان لەم خولەی پەرلەمانی کوردستان 16 پڕۆژە یاسا هاتوونەتە پەرلەمانی کوردستان لە لایەن حکومەتی هەرێمی کوردستان پەسەندکراوە و بە کۆی گشتی پێشنیاز و یاسا و بڕیارەکان 44 بوون واتا کۆی گشتی ئێستا 15 یاسامان هەیە لە پەرلەمانی کوردستان و 32 بڕیار لە لایەن پەرلەمانی کوردستان پەسەند کراون. نزیکەی 450 پرسیار ئاراستەی سەرۆکی حکومەت کراوە و لە دانیشتنێکی تایبەتدا لە لایەن فڕاکسیۆنە جیاجیاکانی دەسەڵات و ئۆپۆزسیۆن 100 پرسیار ئاراستەی قوباد تاڵەبانی جێگری سەرۆکی حکومەت و شاندە یاوەرەکەی کراون، لە کۆی گشتی 2512 پرسیاری پەرلەمانتاران2166 وەڵام لە لایەن وەزارەتە پەیوەندیدارەکان و حکومەتی هەرێمی کوردستانەوە دراونەتەوە، سەرەرای ئەوەش لەبەر ڕووبەڕووبوونەوەی قەیرانی دارایی و سیاسی وەکو پەرلەمان و حکومەت نەمانتوانیوە لەئاست چاوەڕوانی خەڵکدا بین و هەروەها بەهۆی هاتنی ڤایرۆسی کۆرۆنا پەرلەمان بۆ چەند مانگێک پەکخرا و سەرەدانی مەیدانی نەدەکرا بەڵام دەستکەوتی باش بۆ خەڵکی کوردستان گەڕاوەتەوە ئەویش یاسای چاکسازیە کە پەسەند کراوە، لە یاسای چاکسازیشدا نەهێشتنی دوو موچەیی و بنبڕکردنی بندیوار و کەمکردنەوەی داهات و خەرجیەکان و بنەبڕکردنی گەندەڵیە بەڵام پێویستی بە هەنگاو هەنگاوە".\nسەبارەت بەوەی کە پەرلەمانی کوردستانی عێراق هیچ کاربەدەست و بەرپرسێک یان کەسێکی سزاداوە لەسەر گەندەڵی، لەوبارەیەوە سکرتێری پەرلەمان دەڵێت" یەکێک کە تومەتی گەندەڵی دەخاتەپاڵ کەسێک دەبێت بە داتا و بە زانیاری وردەوە بیخاتەڕوو تاکو ئێمەش وەکو پەرلەمانی کوردستان کە هەر کاتێک ئەم سکاڵایە ئاراستەی دەستەی سەرۆکایەتی پەرلەمانی کوردستان کرابێت ئێمەش سکاڵاکە بۆ داواکاری گشتی دەنێرین لەوێ هەڵسەنگاندنی بۆ دەکرێت و هەرکەیسێکیش بەپێی پەیرەوی ناوخۆی پەرلەمانی کوردستان کە لەدەستی دادگابێت پەرلەمانی کوردستان ناتوانێت لێکۆڵینەوە بکات".\nسەبارەت بەوەی کە زۆر جار خودی پەرلەمانتاران ڕەخنە و گلەیی ئاراستەی سەرۆکایەتی پەرلەمانی کوردستانی عێراق دەکەن و ناڕەزایەتی دەردەبڕن لەبارەی ئەوەی کە پێویستە لە پەرلەمانەوە بڕیاری ئەوە بدرێت لێبڕینی مووچەی فەرمانبەران نەمێنێت بەڵام ئەوە ناکرێت، لەوبارەیەوە مونا قاوەچی ڕایگەیاند" پەرلەمانتاران ئاگادارن کە لێبڕینی مووچە لە لایەن پەرلەمانی کوردستانەوە بڕیاری لەسەر نەدراوە تاکو ئێمە بتوانین بڕیاری کۆتایی لەسەر لێبڕینی مووچە بدەین چونکە بڕیارێکی تەشریعی نییە و ئەوەش بڕیارێکە لە ئەنجومەنی وەزیرانەوەیە واتا تەواوی پێکهێنەری حکومەتی هەرێمی کوردستان بڕیاری لەسەر داوە کۆی وەزیرە بەڕێزەکان هەموویان دەنگیان بەو بڕیارە داوە، سەرۆکی پەرلەمان و دەستەی سەرۆکایەتی و پەرلەمانتارانیش مافی ئەوەیان نییە بڕیاری لێبڕینی مووچە هەڵبوەشێننەوە تاوەکو بڕیارێکی تەشریعی نەبێت ".\nلەمیانەی وتووێژەکەدا لەگەڵ دەنگی ئەمەریکا مونا قاوەچی سکرتێری پەرلەمانی کوردستانی عێراق لەبارەی کەمی ئاو و کارەبا و بەرزبوونەوەی نرخی بەنزین دەڵێت" لەم خولەی ئێستای پەرلەمانی کوردستان زۆرترین لیژنەی تایبەتمەند سەرەدانی مەیدانی دەکەن هەریەکەو بەپێی پسپۆر و تایبەتمەندی خۆیەوە، چەندین ڕاپۆرتمان بۆ هاتووە و ئەم پڕۆژە یاسایانە بەشێکن لە چوارچێوەی کارو چاڵاکیەکانی لیژنەکان بۆیە دەتوانین بڵێین هەموو لیژنەکان کاروچاڵاکیەکانی خۆیان زۆر بە باشی وسەرکەوتووانە ئەنجامداوە و ئەم خولەی پەرلەمانی کوردستان خولێکی بەهێزە سەرەڕای ڕووبەڕوبوونەوەی قەیرانی سیاسی و دارایی زۆربەی قەیرانەکان ڕووبەڕووی پەرلەمانی کوردستانیش کراوە".


سه‌رۆكی په‌رله‌مانی كوردستان: پشتیوانی مافه‌كانی ژنان ده‌بین\nسه‌رۆكی په‌رله‌مانی كوردستان به‌بۆنه‌ی رۆژی جیهانی ژنانه‌وه بروسكه‌یه‌ك ئاڕاسته‌ی ژنانی كوردستان ده‌كات و ئه‌وه‌شده‌خاته‌ڕوو، ئومێد ده‌كه‌م ئه‌م یاده سیمبوڵیه مایه‌ی ده‌سپێكێكی پڕ له‌گڕوتین بێت له‌ھه‌نگاونانی ژنانی كورد.\nبه‌بۆنه‌ی ڕۆژی جیھانی ژنان، 8ی مارس، گه‌رمترین پیرۆزبایی ئاڕاسته‌ی سه‌رجه‌م ژنانی كوردستان و جیھان ده‌كه‌م، ئومێد ده‌كه‌م ئه‌م یاده سیمبوڵیه مایه‌ی ده‌سپێكێكی پڕ له گڕ و تین بێت له ھه‌نگاونانی ژنانی كورد به‌ره‌و ئامانجه‌كانیان. مایه‌ی خۆشحاڵیه كه یادی 8ی مارس ھاوكاته له‌گه‌ڵ یاده‌كانی ڕاپه‌ڕینی ئازادیی، ھه‌ر ئه‌وێ ڕۆژێ بوو كه ژنانی كورد شانبه‌شانی پێشمه‌رگه و له‌نێو جه‌ماوه‌ری ڕاپه‌ڕیوی كوردستاندا، ڕۆڵی به‌رچاویان له ھه‌ڵكوتانه سه‌ر دامو ده‌زگا داپڵۆسێنه‌ره‌كانی به‌عس بینی. به‌درێژایی مێژووی شۆڕشه‌كانی كوردستانیش ژن هێنده‌ی پیاو له كۆڕی خه‌باتی سیاسی و پێشمه‌رگایه‌تی و مه‌ده‌نیدا به‌شداربووه، به‌ڵام مێژوو له هیچ سه‌رده‌مێكدا له تۆماركردنی ڕۆڵی ژندا دادپه‌روه‌ر نه‌بووه.\nله‌كۆتاییدا هیواخوازم ژنان و ئازادیخوازان هه‌موو ڕۆژێك وه‌ك 8ی مارس، مكوڕ و پێداگربن له به‌دیھێنانی خه‌ونی ژنان، له بواره‌كانی یه‌كسانی له‌به‌رده‌م یاسا، عه‌داله‌تی كۆمه‌ڵایه‌تی، نه‌ھێشتنی توندوتیژی خێزانی، فه‌راھه‌مكردنی ھه‌لی كاری ھاوبه‌ش و ده‌رفه‌تی یه‌كسان له سه‌رجه‌م سێكته‌ر و بواره جیاوازه‌كانی ژیاندا و ئێمه‌ش له سنووری ده‌ستڕۆییه‌كانماندا له په‌رله‌مانی كوردستان پشتیوانی وه‌دیهاتنی مافه ڕه‌واكانیان ده‌بین.\nد. ڕێواز فایه‌ق


رەزا شوان: هەر لە شەقلێدانمان کەمبوو. – WTARIKURD\nرەزا شوان: هەر لە شەقلێدانمان کەمبوو.\nمامۆستا خاوەنی پیرۆزترین و گرنگترین پەیامە.. هەر ئەم پەیامە پیرۆزەشە، رێـز و خۆشەویستی و پیرۆزییەکی تایبەتی بە مامۆستا بەخشیوە.. هیچ پیشەیەک نییە بە قەی پیشەی مامۆسـتایی پیـرۆز و هەستیار و چارەنووسـازبێت.. بێگومان چارەنووس و داهاتووی هەر گەلێک لە دەستی مامۆستایان دایە.. مامۆستایانن نەوە لە دوای نەوە گۆش و پەروەردە دەکەن.. مامۆستاکانمان فێری ئەلفوبێی کوردایەتی و فێری کوردستان پەروەرییان کردین.. مامۆستایان ئەو پێشمەرگە خۆبەخەش و ماندوونەناسانەن، کە بە چەکی زانست و زانیاری جگەرگۆشەکانمان رادەهێنن و بۆ داهاتوو پێیان دەگەیەنن.\nهەموومان لە هەچ پلە و پۆست و پایەیەکدابین، قەرزاری مامۆستاکانمانین.\nمیری شاعیرانی عەرەب (ئەحمەد شەوقی ـ کە بە رەچەڵەک کوردە) لە ستایش و گەورەیی مامۆستا دەڵێ:\n“هەستە لەبەر مامۆستا شکۆدارییە.. هێندەی نەمابوو مامۆستا ببێت بە پێغەمبەر”\nبەڵام بە داخەوە، وەکو لەو گرتووە ڤیدۆییەدا بینیمان، لە هەولێری پایتەختی کوردستان، لە ناوەڕاستی شەقامێکی سەرەکیدا بە بەرچاوی خەڵکییەوە، ئاساییشێکی چەقاوەسووی دەسەڵاتی گەنـدەڵ، زۆر بێڕێزانە و بێشەرمانە و نامەردانە بە شەق لە مامۆستایەکی بەتەمەنی خۆپیشاندەری دا و بێڕێزی پێکرد.. ئەمەش ئەوپەڕی بێڕەوشتییە.\nئەم دیمەنە گـزە و سوێ و خەفەتێکی زۆری کردە دڵمەوە، هەرگیز لە یادم ناچێت و لەبەر چاوم لاناچێت.. کە بە شەقلێدان پاداشتی ئەرکی پیرۆزی مامۆستا بدرێتەوە!\nمن سی ساڵ مامۆستا بووم، تا ئیستا و داهاتووش، هەر خۆم بە قوتابی هەموو ئەو مامۆستایانەی وانەیان پێوتینەوە و فێریان کردین دەزانم.. لە کوێش بیان بینم، بە ئەوپەڕی رێز و نوازشەوە سەری رێزیان بۆ دادەنەوێنم و دەستیان ماچدەکەم.. شایانی زۆر زیاتریشن.. یەکێک لە سەرۆکە پێشووەکانی ئەمریکا، دوای ئەوە کە بۆ پۆستی سەرۆک کۆماری ئەمریکا هەڵبژێرا، وەزیرەکان و بەرپرسە باڵاکانی ئەمریکا، ریزیان گرت تا پیرۆزبایی لێبکەن.. ئەو پێیانی وت:” بەر لەوەی پیرۆزبایی لە من بکەن، بڕۆن پیرۆزبایی لە دایکم و لە مامۆستاکانم بکەن، چونکە من قەرزاری پەروەردەی ئەوانم و ئەوان منیان بەم پۆستە گەیاند”\nهەر ئاسایش لە دکتۆرەیەکی خۆپیشاندەریان دا.. ئەرکی دکتۆریش وەک ئەرکی مامۆستا پیرۆزە و زۆر گرنگە.. لێدان لەو خوشکەمان لێدانە لە هەموو دکتۆرە دڵسۆزەکانمان.\nئایا تاوانە کە مامۆستایان و پزیشکان و هەموو چینەکانی تر، داوای پارەی رەنج و ماندووبوونیان بکەن؟ ئایا مامۆستا بە گیرفانی بەتاڵ و سکی برسێیەوە دەتوانێ وان بڵێنەوە؟ ئایە پزیشکان و کارمەندانی تەندروستی دەتوانن بە برسێتی و بێ دەرمان چارەسەری نەخۆشەکانمان بکەن؟ ئایا گیرفانەکانی دەسەڵاتدارانی هەردوو بنەماڵەش پارەیان تێدا نییە؟ ئایا منداڵانی هەردوو بنەماڵە برسییانە؟ بێ جل و پێڵاون؟ بێ نان و ئاو؟ بێ خەرجین؟ بێ کارەبان؟ بێ سووتەمەنین؟؟ نەخێر، نەخێر ئەوان خاوەنی ملیۆنان دۆلارن، کە لە سامانی گەلەکەمان دزیویانە.. ئەوان تێرن و ئاگایان لە برسی و بێکار و بێبارە و بێ نان و بێ ئاوی گەلەکەیان نییە و، زۆر بێباکن.. دەمێکە جامی تووڕەیی خەڵک پڕبووە و لێیدەرژێت.. لەوە زیاتر خۆیان پێناگیرێت.. تاکەی بێ مووچە و برسی بن؟ تاکەی ئەم ستەم و سەرکوتکردن و خۆسپاندنە قبووڵ بکەن؟ تاکەی دوو بنە ماڵە سەروەت و سامانی گەلەکەمان بدزن؟ تاکەی یاری بە چارەنووسی گەلەکەمان بکەن؟\nبەسە، واز لە دەسەڵات بهنن.. ئێوە شکستان هێنا و ناتوانن کوردستان بەڕێوەبەرن و بژێوی خەڵکی دابین بکەن.. ئێوە هۆکاری سەرەکين لە هەموو نەو هامەتییانەی بەسەر گەلەکەماندا هاتوون.. چونکە ئێوە نابەڵەدن و کەسی نەشیاون لە شوێنی شیاودا.\nدەسەڵاتدارانی گەندەڵ، باش بزانن کە ئەو شەقلێدەرە بێڕێزە و هەموو شەقلێدەرەکانتان و بە ئێوەشەوە، باجی ئەو شەقانە دەدەنەوە.. هیچ ستەمکار و سەرکوتکەرێک و خۆبەزلزانێک، ناتوانێت لە رووی شەپۆڵەکانی تسۆنامی راپەڕینی گەلی برسی و ستەملێکراو و شەقلێدراودا خۆیان بگرن.\nشەرمەزاریشە بۆ وەزیری پەروەردەی کوردستان، کە لەسەر ئەو مامۆستا شەقلێدراوە هیچ لێدوان و هەڵوێستێکی نەبوو.. گەر هەستی هەبێت.. دەبێت ئەوە بزانێت کە ئەو شەقە لە وەزارەتی پەروەردە دراوە.\nزۆر بە توندی پرۆتستۆی ئەو رەفتارە قێزەوەن و ناشیرینە دەکەم.. گەر دادگایەکی سەربەخۆی بێلایەنمان هەیە، پێویستە ئەو شەقوەشێنە و هەموو شەقەشێنەکانی تر سزا بدرێن و لێیان نەبوورن و نەکەونە ژێر فشاری دەسەڵاتی گەندەڵەوە.\nمن وەکو مامۆستایەکی کورد لە دەرەوەی کوردستان دا، خۆم بە هاوبەشی ئازارەکانی خوشک و برا مامۆستانی کوردستانمان دەزانم.. پاڵپشتیش لە خۆپیشاندانەکانی ئێوەی مامۆستایان و پزیشکان و هەموو چینەکانی تری گەلەکەمان دەکەم.\nدڵنیابن کە سووربوون و وازنەهێنانتان لەسەر داوکاری و مافە رەواکانتان، دەسەڵات ناچاردەکەن کە ملکەچ بێت، یا واز لە دەسەڵات بهێنێت.. سەرکەوتنیش بۆ ئێوەی ماف خوراو و مووچە دزراو دەبێت.\nبەهرۆز جەعفەر: ئێستە کوردستان بمێنێ یان نە مێنێ؟\nبورهان شێخ ڕەئوف: عێراق لەبەردەم قەیرانى ئاودا.


The Influence of Journalistic Writing Styles on Reading Topics in Hawler Newspaper  | Cihan University-Erbil Journal of Humanities and Social Sciences\nThe Influence of Journalistic Writing Styles on Reading Topics in Hawler Newspaper \nA Survey Study University Students as a Sample \nAryana I. Mohammed Salahsddin University, college of Arts, Media Department , Kurdistan Region, Iraq\nKeywords: Writing, Language, methods, Reading, Janer\nThis research entitled (The Impact of Journalistic Writing Styles on Reading Topics in Hawler Newspaper) is considered a scientific attempt to find the relationship between reading of journalistic topics and how they are written in Kurdish newspapers, specifically Hawler newspaper as a model. This research was prepared according to the descriptive method by analyzing the content For the writing methods of Hawler newspaper topics between the period (1-2 / 15/2020) and then their impact on its reading by university students, which the researcher took as a sample for research. The research consists of the introduction and three main axes of the topic, the first axis includes (the general framework of the research), and then the second axis includes (the theoretical aspect of the research), which includes (the Techniques of writing and reading in newspapers) in general, then comes the third axis, which is The applied aspect of the research includes questionnaire analysis. In the result, it appears that writing and reading in Kurdish newspapers are linked together, and every media outlet has a set of characteristics for writing topics commensurate with the quality of the medium in attracting readers to it. At the end of the research, the researcher proposes to organize the work of press editing in general and that all media institutions follow a general policy for press editing in proportion to the characteristics of the readers and the way they understand the topics.\nابراهیم، احمد ابراهیم، (2008)، فن كتابە الخبر والمقال الصحفی، العربی للنشر والتوزیع، القاهرە.\nابو السعید، احمد العبد، (2014)، الكتابە لوسائل الاعلام (صحافە، اذاعە، تلفزیون، ترجمە اعلامیە)، الطبعە الاولی، دار الیازوری للنشر والتوزیع، عمان-الاردن.\nابو زید، فاروق، عبدالمجید، لیلی، (2000)، فن التحریر الصحفی، مركز جامعە القاهرە، مصر. \nبشیر، عیماد، (2009)، چاوپێكەوتن و بدواداچوون (تەكنیكەكانی كاری مەیدانی رۆژنامەنووسی)، وەرگیران: مەم بورهان قانع، چاپخانەی رەنج، سلێمانی.\nحسین، سمیر محمد، (1998)، تحلیل المضمون، عالم الكتب، القاهرە.\nحوسین، تالیب، (2007)، رێبازی لێكۆڵینەوەی زانستی، چاپخانەی وەزارەتی پەروەردە، هەولێر.\nدلیمی، حمید جاعد محسن، عبدالقادر، اللافی ادریس، (2008)، اساسیات البحث المنهجی فی الدراسات الاعلامیە، الطبعە الاولی، منشورات جامعە بنغازی، لیبیا.\nرەمەزان، ئازاد. (2009). بنەما زمانییەكانی دارشتنی هەواڵ لە رۆژنامە كوردییەكاندا. هەولێر. \nسدقی، مەنسور، 2008، هەواڵ، راپۆرت و تووێژ، چاپخانەی دهۆك، دهۆك.\nشرف، عبدالعزیز، (2000)، فن الكتابە الصحفیە، دار الكتب، القاهرە. \nشومان، محمد، (2007)، تحلیل الخطاب الاعلامی اطر نظریە و نماذج تطبیقیە، المكتبە الاعلامیە، القاهرە.\nعبدالله، می، (2011). البحث فی علوم الاعلام والاتصال، دار النهضە العربیە. بیروت - لبنان. \nعصمت، عبدالمجید، (2001) المدخل الی البحث العلمی، دار الشۆون الثقافی، بغداد.\nعلی، هانی محمد، (2005)، مبادئ الترجمە الاعلامیە، منشورات جامعە القاهرە، القاهرە. \nغەریب، سادق حەمە، (2015)، رۆژنامەگەریی ئەلیكترۆنی، چاپخانەی كوردستان، سلێمانی. \nكەریمی، بەختیار، (2006) بەرەو رۆژنامەوانی مۆدێرن، چاپی یەكەم، سلێمانی.\nهاوژین، عومەر. (2013). تەكنیكی نووسینی میدیایی. هەولێر: چاپخانەی موكریان.\nئيبراهيم، ئاریانا، (2011). شێوازە ئەدەبییەكانی رۆژنامەی خەبات (2003-2006) . چاپخانەی رۆشنبیری، هەولێر.\nئيبراهيم، ئاریانا، (2012). زمانی راگەیاندن دوای پرۆسەی ئازادكردنی عیراقدا. گۆڤاری ئەكادیمیای كوردی، 23-48.\nئيبراهيم، ئاریانا، (2018). زمانی راگەیاندن، چاپخانەی زانكۆی سەلاحەدین، هەولێر. چاوپێكەوتن، هاودەنگ فاروق، سەرنووسەری رۆژنامەی هەولێر، 27-2-2020. \nMohammed, A. (2021). The Influence of Journalistic Writing Styles on Reading Topics in Hawler Newspaper . Cihan University-Erbil Journal of Humanities and Social Sciences, 5(2), 80-93. https://doi.org/10.24086/cuejhss.v5n2y2021.pp80-93\nCopyright (c) 2021 Aryana I. Mohammed


نێیمار بۆ ڕیاڵ مەدرید، سوپەر گواستنەوە!\nگواستنەوەی نێیمار ئەستێرەی پێشووی بارسێلۆنا بۆ ڕیاڵ مەدرید كاردانەوەی ئەرێنی و نەرێنی زۆری دەبێت.\nلە سەرەتای وەرز و لە كاتی گواستنەوەی ئەستێرەی بەڕازیلی بە 222 ملیۆن یۆرۆ لە كامپ نۆ بۆ پاریس، بەردەوام باس لە كێشەی نێوان ناوبراو و كاڤانی و دی ماریا دەكرا، كە دواتر لەسەر لێدانی سزا ئاشكراتر بوو و سەیر لەوە دایە هاندەرانی یانە پاریسییەكە پشتی ئەستێرەی ئۆرۆگواییان گرت.\nزیزۆ چاوی بڕیوەتە نێیمار\nئێستە باس لە ڕەزامەندی پاریسییەكان بۆ جیابوونەوەی نێیمار دەكرێ بە بڕی 400 ملیۆن یۆرۆ و ئەو بڕە پارەیەش هیچكات زینەدین زیدانی تووشی سەرسوڕمان نەكردووە.\nزیزۆ لە پرێسكۆنفرانسی پێش یاریی بەرانبەر بە ئەیبار وتویەتی، نێیمار یاریزانێكە كە دەتوانێ زۆر بە ئاسانی خۆی لەگەڵ هەر پێكهاتەیەك و یانەیەك ڕێكبخات، ڕۆژێك بۆ كڕینی خۆی، بڕی 72 ملیۆن یۆرۆ دراوە كە لە ڕوانگەی خۆیەوە خەرجكردنی ئەو بڕە پارەیە شێتانەیە، بەڵام ئێستە گرانبەهاترین یاریزان سێ ئەوەندەی وەرگرتووە، واتە 222 ملیۆن یۆر و بەهاكەشی ئەوەندەیە و ئەگەر تا دە ساڵی دیكە، یان كەمتر لە دەساڵی دیكە، ئەو بڕە پارەیە بگاتە 400 ملیۆن، هیچ پرسیارێك لەخۆیدا ناهێڵێتەوە و شتێكی ئاساییە.\nبەو شێوەیە ڕاهێنەری ڕیاڵ مەدرید ڕوانگەی خۆی بۆ گواستنەوەی نێیمار بە گوێی فلۆرنتینۆ پرێزی سەرۆكی یانەكە هەڵێناوە.\nباوكی نێیمار و بارانی ڕەحمەتی پارە\nدوای ئەو لێدوانە، زێدان هەواڵی كڕینی نێیماری ڕەتنەكردەوە و بێگومان باوكی نێیماریش گوێیەكانی ئەوەندە تیژن كە لێدوانەكەی زێدانی بیستبێ، چونكە هەر كات كوڕەكەی لە یانەیەك بۆ یانەیەكی دیكە دەچێ، بارانی ڕەحمەتی پارەیش بەڕووی ئەودا دەبارێ.\nماڵئاوایی پاریس سانت جێرمان لە خولی یانە پاڵەوانەكانی ئەورووپا و دۆڕانی یانەكە بووەتە بابەتێكی گرینگ، چونكە ئەو ڕووداوە واتە كۆتایی خەونی پاشایەتی ئەستێرەی بەڕازیلی لە پرۆژە هەستیار و پڕ لە خەرجكردنەكەی پاریسییەكان، هەرچەند تیایدا سەركەوتوون. بێگومان ناسر ئەلخەلیفی ئەو هەموو بڕە پارەیەی بۆ كڕینی نێیمار و ئێمباپێخەرج نەكردووە، تا تەنیا جامەكانی ناوخۆی فەڕەنسای بۆ بێننەوە، چونكە پێشووتریش پاریس سانت جێرمان بێ ئەو ئەستێرانەیش یانەی بێ ڕكەبەر بوو.\nماڵئاوایی نێمیار لە باڵاندۆر\nئێستە پاریس سان جێرمان وەكوو ئەو شقارتەیەیە كە لە دەست كەسێكەوە كەوتبێتەوە ناو ئاو و هەرچی كابرا هەوڵ دەدات، تاكە شقارتەیەكش ئاگر ناگرێ. ئێستە دەكرێ بڵێین ئەو تیۆرییە سەلمێنراوە كە پاریس سانت جێرمان میوانە پڕ هاتوهاوارەكە لە نێوان یانە بەهێزەكانی ئەورووپایە كە ئەستێرەی بەختی بردنەوی یانە پاڵەوانەكانیان لەسەر شانە و لە بارودۆخێكی ئەوتۆدا، نێیمار گەر لە پاریس سان جێرمان بمێنێتەوە، دەبێ واز لە بردنەوەی باشترین یاریزانی جیهان و باڵاندۆر بێنێ.\nخەمی هاندەران لە كڕینی نێیمار\nبەڵام ئەو بابەتە كە ئایا ڕیاڵ مەدرید بۆ كڕینی نێیمار یان هەر ئەستێرەیەكی دیكە دەست دەكاتە ناو گیرفانی و بڕی 400 ملیۆن یۆرۆ دەدات، ئەوە بابەتێكی دیكەیە. لە ساڵانی ڕابردوودا ڕیاڵ مەدرید پارەی خەیاڵی بۆ كڕینی یاریزانی ئەستێرە نەداوە، بەڵام كەس لە داهاتووی خۆی نازانێ.\nبابەتی دیكە، بەڵێنی فلۆنتینۆ پرێز بۆ نۆژەنكردنەوەی یاریگەی سانتایاگۆ بێرنابیۆیە كە زۆری تێدەچێ و دوایین خاڵ، نیگەرانی هاندەرانی ڕیاڵە لە كرینی ئەستێرەی بەڕازیلی و پێشووی بارسێلۆنا كە ڕاپرسییەكی ئەو دواییە بە تەواوی دركی پێ دەكرێ.\nنێیمار و ڕۆناڵدۆ، پێكهاتەیەكی مەترسیدار\nگومان لەوەدا نییە كە نێیمار ئەستێرەی بەڕازیلی، بە ئاستی بەرزی و هونەری بەتوانای، خۆراك و دیارییەكی باش بۆ گەیشتن بە خەونی بانگەشە و پروپاگەندەیە و دەكرێ بە تاكە ئەستێرەی سەردەمی مۆدێرنی بزانین كە هاوئاستی كریستیانۆ ڕۆناڵدۆ و لیونێل مێسی یاری دەكات، هەڵبەت لە هەردووكیان گەنجترە.\nبەڵام لەبیر نەكەین كە تایبەتمەندییەكانی خودی نێیمار، بەردەوام بووەتە هۆی دابەزینی ئاستی و پێكهاتەی ئەو و ڕۆناڵدۆ دەتوانێ زۆر مەترسیدار بێت، هەر بۆیە، هەرچەند هاندەرانی ڕیاڵ مەدرید بەگومانەوە دەڕواننە ئاستبەرزی نێیمار، بەڵام لەسەر ئەو باوەڕەن ڕیاڵ مەدریدیش بەدەردی پاریس سانت جێرمان دەچێ.


ⓘ مێژووی چاندی\nئاڵاکان زمانەوانیی مێژوویی شارستانێتییەکان مێژووی سینەما مێژووی فەلسەفە مێژووی مۆسیقا مێژووی نژیاروانی مێژووی وەرزش مێژووی ھونەر\nکوردەکان نەتەوەیەکی نیشتەجێی ڕۆژھەڵاتی ناوینن. کوردەکان بە درێژایی مێژوو لە ناوچە شاخاوییەکانی باشووری دەریاچەی وان و ورمێ ژیاون، کە بەشێکە لە خاکەکەیان و بە کوردستان ناسراوە. کوردەکان بە زمانی کوردی قسە دەکەن، کە زمانی فەرمی کوردستانە. زمانەکە چەند شێوەزارێکی جیاجیای لێ دەبێتەوە، وەک کوردیی باکووری، کوردیی ناوەندی، کوردیی باشووری، لەگەڵ گۆرانی-زازایی. لە مێژوودا، کوردەکان دەسەڵاتیان بەسەر ھەندێک لەو ناوچانەدا ھەبوو کە ئێستا لەلایەن ئێران، تورکیا، عێراق، و سووریا داگیر کراون، بە تایبەت لە سەردەمی میرنشینە کوردییەکاندا. لە نێوان ململانێی ئیمپراتۆریەتیی عوسمانی و سەفەوییەکان لەپێناو فراوانکر ...\nمیژووی ئاینەکان ئاماژەیە بۆ تۆماری بیر و ئەزموونە باوەڕیەکان کە مرۆڤ باوەری پێی ھەبووە لە سەردەمە پێشینەکاندا، وە ئەم تۆمارەش لە مێژووی ئاینەکان لەگەڵ داھێنانی نووسیندا دەست پێدەکات بە نزیکەی ٥٠٠٠ ساڵ واتا ٣٠٠٠ ساڵ پ. ز لەوپەری رۆژھەڵات. بەڵام ماوەی پێش مێژووی ئاینەکان پەیوەستە بە لێکۆڵینەوەی بیروباوەڕە ئاینیەکانەوە کە پێش دەرکەوتنی تۆمارە نووسراوەکان دۆزراوەتەوە. ھەرچی خشتەی کاتی ئاینیشە ئەوە مێژوویەکی زنجیرەیی بەراوردی ئاینیە. ھەرچی وشەی ئاین "یشە وەرگێڕانێکی ڕوونی نەبوو لە زمانە نا ئەوروپیەکان تەنھا دوای داگیرکردن نەبێ.\nلە مێژووی ھونەردا، ھونەری پێش مێژوو بە ھەموو ئەو کارە ھونەرییانە دوترێت کە لە چاندە پێش مێژووەکاندا دروست کراون، بەردەوامیش دەبێت تاکو ئەو کۆمەڵگەیە نووسین یاخود ئامرازێکی تر دەدۆزنەوە بۆ تۆمارکردنی زانیارییەکان و تۆمارەکان و ڕێکخستنی ئامارەکان، یاخود لەگەڵ کۆمەڵگە یان چاندێکی تر یەکدەگرن کە ئامرازێکی ھەیە بۆ تۆمارکردنی مێژوو. کاتێکیش کە ئەوە ڕوویدا، دەمی ھونەری کۆن دەست پێ دەکات.\nمۆزەخانەی پاشایەتیی ئانتاریۆ مۆزەخانەیەکە تایبەت بە ھونەر، چاند و مێژووی نەتەوە جۆراوجۆرەکان و ھەروەھا مێژووی سروشتی. ئەم مۆزەخانەیە لە شاری تۆرنتۆی وڵاتی کەنەدادایە.\nئیمپراتۆریەتیی ساسانی یان ساسانییەکان دوایین ئیمپراتۆریەتیی ئێرانیی پێش ئیسلام بووە. بنەماڵەی ساسانی لە ساڵی ٢٢٤ی زایینی بە تێکشاندنی ئەشکانییەکان حکوومەتەکەیان پێک ھێنا و ھەتا ساڵی ٦٥١ واتە بۆ ماوەی زیاتر لە ٤٠٠ ساڵ یەکێک لە زلھێزەکانی سەردەم بوون و بەرامبەرکێێ ئیمپراتۆریەتیی ڕۆمیان کرددوە. یەکەم شای ساسانی، ئەردەشیری یەکەم بووە کە لە ناوچە پارس پارێزگای فارس لە ئێستای ئێران شۆڕشی کردووە و ئیمپراتۆریەتییەکەی دامەزراندووە. دوایین شای ساسانی یەزدگێردی سێیەم بووە کە چەند شەڕی گەورەی لەگەڵ سوپای ئیسلام لە سەردەمی عومەر کوڕی خەتتابدا کردووە و لە ھەموویاندا دۆڕاوە. سەردەمی ساسانییەکان وەک سەردە ...\nمێژووی کۆمەڵگەی پەلکەزێڕینە دەگەڕێتەوە بۆ یەکەمین نموونەکانی پەیوەندییە ھاوڕەگەزییەکانی نێوان گەی، لێزبیان، و دووڕەگەزخوازەکان، کە تۆمار کراوە و دۆزراوەتەوە لە شارستانییەتی کۆندا لە مێژوودا.\nڕێگای ئاوریشم تۆڕێکە لە ڕێگەکان کە لە ئاسیاەوە ھەتا ئەورووپا کێشراون و لە سەردەمی کۆندا بۆ بازرگانی لە نێوان ڕۆژھەڵات و ڕۆژاوای جیھان دروست کرابوون. ئەم تۆڕە ڕێگای بێجگە لە کاریگەری بازرگانی لەسەر ئەو ناوچانەی کە لێیان تێدەپەڕێ، کاریگەری چاندی زۆریشی ھەبووە.\nئایشە شان گۆرانیبێژی کوردی لەدایکبووی ئامەدە. لە مێژووی سەرھەڵدانی چاند و ھونەری کوردیدا ئایشە شان یەکێک لەو ھونەرمەندانە بوو کە لە دژی سیاسەتی چەوت و ئاسمیلاسیۆنی ڕەش و بەھێزی کەمالیزم لە باکووری کوردستان وەکوو شێرە ژنێک بەرخۆدانی کرد.\nکورد وەک ڕەچەڵەک و بنەچە، دەچێتەوە سەر ماد کە ٧٠٠ ساڵ پێش لە دایک بوونی مەسیح دەسەڵاتێکی گەورەی لە ڕۆژھەڵاتی ناوەڕاست، لە داوێنی چیای زاگرۆس دا ھەبووە. دوای ١٥٠ ساڵ حوکمڕانی، کوورشی ھەخامەنشی وەک نوێنەری فارس، دەسەڵاتی لە ماد زەوت کردووە و لەو کاتەوە تا ئێستا فارس وەک نەتەوەی فەرمانڕەوا حاکمە. دژایەتی فارسی دەسەڵاتدار لەگەڵ ماد باوکە گەورەی کورد دا بە شێوەیەکی ئەوتۆ بەڕێوە چووە کە ڕێگای گەڕانەوەی بە ماد نەداوە جارێکی تر بگەڕێتەوە سەر دەسەڵات و تێکۆشاوە تەواوی ئاسەواری ئەو ١٥٠ ساڵەی حوکمداری ماد بشێوێنێ و بیخاتە سەر خەرمانی دەسەڵاتی خۆی. ئەم شێواندن و داگیرکردنە گرفتێکی وای بۆ پسپۆڕان و لێک ...\nئینستیتیوتی کوردیی ئەستەمبوڵ لە ڕۆژی ١٨ی نیسانی ١٩٩٢ لە ئەستەمبوڵ دامەزراوە. ئامانجی لێکۆڵینەوە و کۆکردنەوە و بڵاوکردنەوەی زانیاری لە سەر مێژوو و چاند و ھونەر و زمانی کوردییە. دامەزرێنەرانی ئینستیتیوتی کوردیی ئەستەمبوڵ بریتین لە: ئیسماعیل بێشیکچی یاشار کایا ئیبراھیم گوربوز İbrahim Gürbüz مووسا عەنتەر سولەیمان ئیماموغلو Süleyman İmamoğlu عەبدولڕەحمان دوررە Abdurrahman Dürre جەمشید بەندەر فەقی حوسێن ساغنیچ\nشارستانێتی یان ژیواری ھەندێک جار ئەو لایەنەیە کە مشت و مڕی زۆر بە چەندین شێوە ھەڵدەگرێت. بە شێوەیەکی سەرەکی شارستانێتی ئەو لایەنەی مرۆڤەکان دەگرێتەوە کە چەندین دەستکەوت و ئامێر یاخود کشتوکاڵیان بە شێوازێکی سەرسوڕھێنەر بە دەست ھێناوە لە بوارەکانی تەکنەلۆژیا، زانست و ھتد.\nمێریلا گالیتی ،مێریلا مامۆستای زانکۆ لەسەر مێژووی ئیسلام و نووسەر و لێکۆڵەوەر و کوردناس بوو و ئەندامێکی دامەرزرێنەرانی ئینستیتیوتی کوردیی پاریس بوو ، کتێبێکی هەیە لەسەر کوردان بەناوی.


هەرێمی كوردستان و پەتای ئەردۆغان\nدیارە تەواوی میللەتانی دنیا بە خەسڵەتێكی دیاریكراو دەناسرێنەوە،ئێمەی كوردیش بە سیفەتی خۆش باوەڕی و عاتیفە دەناسرێنەوە.بێ گومان ئینقیلابەكەی 15ی ئەم مانگەی توركیا لە هەرێمی كوردستان گەورەترین كاردانەوەی لێكەوتەوە، بەڕادەیەك لە میدیا بە گشتی و سۆشیال میدیا بەتایبەتی كاردانەوەكان بە جۆرێك بوو وامان ئەزانی لە توركیاین نەك هەرێمی كوردستان، مەگەر بە كارەبا كوژانەوە و بێ ئاوی و نەهامەتیەكانی ژیان بمان زانیایە كە ئێرە توركیا نیە و كوردستانە.\nبە راستی وادەزانم لوتكەی ناحاڵی بوون بریتیە لە نامەنتیقی بون، لەگەڵ ڕێزمدا بۆ خەڵكی رۆشبیری دوور بین و، ئەكادیمی واقیعی و، سیاسی بە ئینساف و، رۆژنامەنووسی حەق بێژ. بەڵام ئەو شەوە لەماوەی چەند سەعاتێكدا بەدەیان بەناو رۆشنبیرو سیاسی و رۆژنامەنووس و چاودێری سیاسی و چالاكوانی مەدەنی و چەندین ناونیشانی تر، راستەوخۆ لە میدیاكان و تۆڕە كۆمەڵایەتیەكان خەریكی فاڵگرتنەوە و ئەستێرە خوێندنەوە و قاوە گرتنەوە بوون بۆ وەزعەكە. ئەردوغان رایكرد،ئەردۆغان داوای مافی پەنابەریەتی كرد،ئەردۆغان ترساوە، ئەردۆغان لە دار دەدرێ،ئەم هەموو تەنەبوئاتە كرا و، دواجاریش هەمووی هیچ دەرچوو، ئینجا شین و گریان و قوڕپێوانی ئەوە دەستی پێكرد بۆ عسكەر سەرنەكەوت!؟\nبەراستی ئەوەی ئەلف و بێی سیاسەت بزانێ و تۆزقاڵێك عەقڵ لە كەللەیا بێ و، تووشی گەوجاندو خەڵەتاندن نەبووبێ، باش دەزانێ خراپترین حوكمی مەدەنی و دیموكراسی لە باشترین حوكمی دیكتاتۆریەتی عەسكەر باشترە. ئاخر لە مەنتیقی عەسكەردا كەس هیچ نیە،لە وڵاتێكدا كە عەسكەر ئینقیلاب دەكات لە سەر سینێكی ئاڵتونی پێشكەش بە خەڵكی خەمـخۆر و سیاسیەكانی ناكات. ئاخر لە مەنتیقی عەسكەردا مەعقوڵ نیە عسكەر خوێن بڕێژی و قوربانی بدا لەم لاشەوە سیاسی لە ماڵەوە دانیشێ و بڵێن فەرموو قوربان وەرە وڵات بەڕێوەبەرە!!!\nبەداخەوە تا ئەم لەحزەیەش لە میدیا و تۆڕە كۆمەڵایەتیەكان مەسەلەكە هەر بەردەوامە و كۆتایی نەهاتووە. ئێستاش بەهەزاران كەس لەم هەرێمە تووشی پەتای ئەردۆغان بووە، پەتایەك كە زۆرجار لە ژێر كاریگەر و هەژمونی شۆڕشی چەپگەرایی لە كەسێكەوە بۆ كەسێكی تر دەگوازرێتەوە، دیارە بە خەیاڵ پڵاوی ئەم برادەرانە ئەگەر ئەرۆغان بڕوخێ ئەوە كوردانی باكور دەبن بە دەوڵەت و مافی خۆیان وەردەگرن. بەڵام كوردانی باكور كە خۆیان لە توركیا دەژین و هەزار ئەوەندی ئێمە شارەزای وڵاتەكەی خۆیانن نەبوون بە بەشێك لە ئینقیلاب و رەتیان كردەوە.\nئاخر سەیر ئەوەیە ئاگردان گەرمتر بێ لە ئاگر!!!. ئاخر كاتێك ئەوان خۆیان رەتی دەكەنەوە و دەڵێن ئینقیلاب خێری پێوە نیە،بەڵام لێرە تا ئەم لەحزەیەش بە هەزاران كەس دوعای دووبارە بوونەوی ئینقیلاب دەكەن!!!\nئاخر خۆ كەس نەیوتوە ئەرۆغان بوە بە (عمر كوری عبدالعزیز)،كەسیش نەیوتوە بۆ كورد (پیشەوا قازی)یە. نا تەنها دەوترێ ئەرۆغان مەدەنیە و بە پرۆسەی دیموكراسی هاتۆتە سەر حوكم و كەی كاتەكەی تەواو بوو دەبێ بروا، تەنها وتراوە هەزار جار لە جەنەراڵێكی بەچكە كەمالی باشترە.\nئاخر عاشقانی لولەی تفەنگ و قەیتانی پۆستاڵ، دەبێ باش بزانن كە پۆستاڵ هات دەبێ كورد و هەموو ئەوانەی بڕوایان بە مەدەنیەت هەیە 50 ساڵ خەبات بكەن تا كۆتایی بە حوكمی جەنەراڵ دێت، ئینجا جارێكی تر لە ئەی رەقیبەوە دەست پێبكەنەوە تا بزانن كەی و كێ بە شێك لە مافەكانی كورد دەدات؟!\nباشە بۆ تێناگەن كە مەسەلەكە دیفاعكردن نیە لە ئەرۆغان، بەڵكو دیفاعكردنە لە حەق و دیموكراسی و هەڵبژاردن، ئیتر تاكەی گەوجاندن و بڵاو بونەوەی پەتای ئەرۆغان، باشە ئەگەر باسەكە باسی مافی كورد و باسی زوڵم و زۆر و كوشتنی بە ناحەقە، ئەی باشە ئەو 500 هەزار كەسەی مەدەنیەی لە سوریا كوژراوە مرۆڤ نین؟ئەی بۆ كەس لە كولەكەی تەڕیش باسیان ناكات؟! باشە ئەو بەشار ئەسەدەی كە ئێستا تەنسیقی لەگەڵ كوردا هەیە لە رۆژئاوا، خۆ تا دوێنی ئامادە نەبوو مافی ناسنامەی سوری بدات بە سەدان هەزار كوردی سوریا، باشە ئەی كوردانی رۆژهەڵات و نەوەكانی قازی كورد نین؟ئەی بۆ نەماندی تەنها یەك جار و تەنها یەك كەس رۆژێك لە رۆژان باسی ناحەقی و پێنەدانی مافەكانی كورد بكە لە ئێران، تۆی بڵێ (حسن روحانی)كورد بێ و ئێمەی نەیزانین!!!\nئاخر بۆیە بابەتەكەم ناو ناوە پەتای ئەرۆغان، چونكە ئەم برادەرانە عەجیب تەنها بە ئەرۆغانەوە گرتویانە،لە كاتێكدا كەم تا زۆر لە توركیا ئازادی هەیە و حیزبی كوردی هەیە و، سەدان جار لە بۆنەكاندا نەك رەخنە لە حكومەت گیراوە، بگرە هێرشی زۆر توندیش كراوەتە سەر حكومەت و شەخسی ئەرۆغان، باشە ئەگەر توركیا نیمچە دیموكراسیش بێ باشتر نیە لە قەتڵ و عامەكەی ئەسەد و، ئیعتراف نەكردنەكەی ئَێَران بە حەقی كورد،بەس پێم بڵێن بە چ عەقڵێك سفر باشترە لە پەنجا!!!ئاخر كێ دەڵێ بە روخانی ئەرۆغان و حوكمی پۆستاڵ، كورد دەگات بە مافەكانی خۆی توخوا ئەمە مەنتیقە یان فاڵ؟!!!


وێبگەڕ | وین کورد- winkurd.com\nکۆی گشتی بابەتەکان\nوێبگەڕی تورچ Torch BrowserTorch 45.0.0.11172\nPosted By: Hamidon: ته‌مموز 20, 2015 In: وێبگەڕViews: 2,735 views\nTorch Browser یەکێکتر لە وێبگەڕە سەرکەوتوەکان کە لە رێگای ئەم وێبگەڕەوە دەتوانی فایلی تۆرێنتەکانت پاشکەوت بکەیت. لە تایبەتمەندیەکانی تری داگرتنی ڤیدیۆی ئۆنلاین بە بێ بەکارهێنانی بەرنامەی...\tدرێژەی بابەت\nوێبگەڕی گوگڵ کرۆم Google Chrome 51.0.2704.63 x86 بێت32\nPosted By: Hamidon: ته‌مموز 20, 2015 In: وێبگەڕViews: 534 views\nوێبگەڕی گوگڵ کرۆم یەکێکە لە بەرهەمەکانی گەورە کۆمپانیای گوگڵ کە بە بەراوەرد بە وێبگەڕەکانی تر تەمەنی وێبگەڕی گوگڵ کرۆم کەمترە بەڵام توانیویەتی لە ماوەێیکی کەمدا ببێتە پێشەنگی هەموو وێبگەڕي...\tدرێژەی بابەت\nوێبگەڕی گوگڵ کرۆم Google Chrome 51.0.2704.63 x64 بێت64\nPosted By: Hamidon: ته‌مموز 20, 2015 In: وێبگەڕViews: 1,595 views\nوێبگەڕی گوگڵ کرۆم یەکێکە لە بەرهەمەکانی گەورە کۆمپانیای گوگڵ کە بە بەراوەرد بە وێبگەڕەکانی تر تەمەنی وێبگەڕی گوگڵ کرۆم کەمترە بەڵام توانیویەتی لە ماوەێیکی کەمدا ببێتە پێشەنگی هەموو...\tدرێژەی بابەت\nوێبگەڕی فایەرفۆکس Mozilla Firefox\nPosted By: Hamidon: ته‌مموز 20, 2015 In: وێبگەڕViews: 972 views\nوێبگەڕی فایەرفۆکس لە پلەی دووهەمی وێبگەڕەکاندایەو یەکێکە لە وێبگەڕی پێشەنگەکان کە بەهۆی خێرایی و هەروەها زیادکراوەکانییەوە زۆربەی شارەزایان بەکاری دەهێنن.\tدرێژەی بابەت\nزۆرترین دانڵۆد کراوەکان\nسایجیک 23,732 جار\nقورئان بۆ ئه‌ندرۆید 4,920 جار\nداونلۆد مانیجەر 5,150 جار\nدانڵۆدێری ڤیدیۆ بۆ مۆبایل 4,665 جار\nچەند کەس ئینترنێتەکەت بەکار ئەهێنێت 3,064 جار\nفۆنتی کوردی 43,103 جار\nبەرنامەی فێربوونی ئینگلیزی 2,769 جار\nزەنگی مۆبایل 2,543 جار\nداگرتنی خێرا بۆ ئەندرۆید\nقورئان بۆ ئه‌ندرۆید\nدانڵۆدێری ڤیدیۆ بۆ مۆبایل\nچەند کەس ئینترنێتەکەت بەکار ئەهێنێت\nبەرنامەی فێربوونی ئینگلیزی\nنووسینی توێژینەوە بە Microsoft word\nبەرنامە بە فێرکارییەوە\nئینتەرنیت داونلۆد مانیجەر IDM\nدرووستکردنی بزنس کارت\nزانینی بڕی بەکارهێنانی ئینترنتەکەت\nرایتی سی دی بە نێرۆ\nکامتازیا ستۆدیۆ - تۆماری شاشە\nئیزی واترمارک-دانانی کۆپی ڕایت بۆ وێنە\nAndroid iPhone kurd ئایفۆن ئەندرۆید ئەپڵ بەرنامە بەرنامەی ئایفۆن فێرکاری فەیس بووک هاک کورد کوردستان کۆمپیوتەر\nوین کورد لە فەیسبووک\nداگرتنی خێرا بۆ کومپیوتەر\nدژەڤایرۆسی بیت دیفیندێر\nوێبگەڕی Google Chrom\nئەگەر پێویستت بە کڕینی رووکاری wordpressە دەتوانیین بە گونجاوترین نرخ بۆتانی دابین بکەین\nوین کورد داوا لە هەوموو ئەو بەڕێزانە دەکات کە شارەزایان لە بوارە جیاوازەکانی کۆمپیوتەر و مۆبایلدا هەیە بە مەبەستی بڵاو کردنەوەی بابەت و فێرکارییەکانیان پەیوەندیمان پێوە بکەن .\nدەستگەیشتنی خێرا هاوپۆلێک دیاری بکهFacebook (2)ئينتەنێت (24) ئامرازی FTP (1) ئامرازی ئیمەیڵ (1) بەڕێوەبەرى داونلۆد (5) تۆڕ (7) زیادکراوەی وێبگەڕ (1) نامەبەر (5) وێبگەڕ (4)دیزاین (7) ئامرازی دیزاین (2) زیادکراوەی فۆتۆشۆپ (2) فۆنت (3)سۆفتوير (36) CD-DVD (6) PDF (4) tools-general (7) Zip (1) ئۆفیس (1) دابەشکاریی (1) درایڤەر-باکئەپ (3) دێسکتوپ (2) سڕینەوە (1) فلاش (1) فەرهەنگ (1) مایکرۆسۆفت ئۆفیس (2) وێنە (2) چاککردنەوە (2) گەڕاندنەوە (2)فیرکاری (27)مۆبایل (140) ئایفۆن (38) ئەندروید (75) ئەپی كوردی (26) زەنگ (2) ڕووکاری ئەندرۆید (1) یاری ئەندرۆید+ئایفۆن (1)مەلتيميديا (16) تۆماری شاشە (5) دەستکاریکردنی ڤيديۆ,مۆسیقا (4) پلەیەر (5) کۆنڤێرتەر (2)هەمەڕەنگ (3)ويندۆز (8) tools (3) ويندۆزی7 (1) وەهمی (1) ڕووکاری ويندۆز (3)پاراستن (8) دژەهاک (1) دژەڤایرۆس (6) سڕینەوە (1)گشتی (3)\nزیاتر پێویستت بە چە فێرکاریێک هەیە؟\nDesigner and administrator: Hamid


سوریا: بۆ زیندونكردنه‌وه‌ی رێككه‌وتنی ئه‌ده‌نه ده‌بێت توركیا هێزه‌كانی بكشێنێته‌وه\nهێزێكی توركیا له‌سوریا\nوه‌زاره‌تی ده‌ره‌وه‌ی سوریا رایگه‌یاند؛ ئاماده‌ن بۆ زیندوكردنه‌وه‌ی رێككه‌وتنی ئه‌ده‌نه‌ی ساڵی 1998 به‌و مه‌رجه‌ی توركیا هێزه‌كانی له‌سوریا بكشێنێته‌وه‌و ده‌ستبه‌رداری پشتیوانیكردنی چه‌كدارانی ئۆپۆزسیۆن ببێت.\nئاوێنه: وه‌زاره‌تی ده‌ره‌وه‌ی سوریا له‌به‌یاننامه‌یه‌كدا رایگه‌یاند"كۆماری عه‌ره‌بی سوریا جه‌خت ده‌كاته‌وه كه هێشتا پابه‌نده به‌و رێككه‌وتنه‌و رێككه‌وتننامه‌كانی دیكه‌ی په‌یوه‌ست به دژایه‌تی تیرۆر به‌سه‌رجه‌م جۆره‌كانییه‌وه له‌نێوان هه‌ردو وڵات."\nبه‌ڵام وه‌زاره‌تی ده‌ره‌وه‌ی سوریا باسی له‌وه كردوه كه زیندوكردنه‌وه‌ی رێككه‌وتنی ئه‌ده‌نه كه هه‌فته‌ی رابردو له‌لایه‌ن ڤیلادیمێر پوتین، سه‌رۆكی روسیاوه له‌میانی كۆبونه‌وه‌یه‌كی له‌گه‌ڵ ره‌جه‌ب ته‌یب ئه‌ردۆغان، سه‌رۆكی روسیاوه وروژێنرا، وه‌ستاوه‌ته سه‌ر ئه‌وه‌ی ئه‌نكه‌ره ده‌ستبه‌رداری پشتیوانیكردنی چه‌كدارانی ئۆپۆزسیۆنی سوریا ببێت و هێزه‌كانیشی له باكوری رۆژئاوای سوریا بكشێنێته‌وه.\nبه‌یاننامه‌كه وتویه‌تی"سوریا جه‌خت ده‌كاته‌وه له‌وه‌ی كه هه‌ر كاراكردنه‌وه‌یه‌كی ئه‌و رێككه‌وتنه له‌ڕێگه‌ی گه‌ڕاندنه‌وه‌ی دۆخه‌كه‌وه ده‌بێت له‌سه‌ر سنوری نێوان هه‌ردو وڵات بۆ باری پێشوی و هه‌روه‌ها توركیا پابه‌ند بێت به رێككه‌وتنه‌كه‌وه‌و ده‌ستبه‌رداری پشتیوانیكردن و هاوكاری دارایی و چه‌كداركردن و مه‌شقپێكردنی تیرۆریستان ببێت و هێزه سه‌ربازییه‌كانیش له‌و ناوچانه‌ی سوریا بكشێنێته‌وه كه داگیری كردون."


بچن بۆ بەغدا – Standard Kurd\nلەلایەن ستاندار Posted on نیسان 4, 2019 295 جار بینراوە 0 سەرنج\nلەیاسای بودجەی گشتی 2019 عێراقدا پشكی هەرێمی كوردستان بەشێوەیەكی تاڕادەیەك شایستەو گونجاو جێگیر كراوەو ئەمەش كۆمەڵێك هۆكاری هەیە كە لێبڕان و جوهدی هەندێ خەڵكیشی تیایەو نابێت نادیدە بگیرێت، بەڵام بەو پێیەی عادل عەبدولمەهدی كەسێكی بێ لیستەو لەناو “دەوڵەتی قووڵ” دا حوكمڕانی دەكات لەسەر دۆسیەی نەوتی كوردستان لەژێر گوشاردایە كە بەشی زۆری لە ستافی حەیدەر عەبادییەوەیە كە بۆ یەكەمجار لەسەردەمی ئەودا دەرفەت ڕەخسا حكومەتی بەغدا زۆر دەسكەوت لە هەرێم وەرگرێتەوە چ لەكەركوك و چ لەبواری بودجەو دەروازە سنورییەكان و فڕۆكەخانەكان و…..هتد (2017 _ 2018).\nلەماوەی ڕابردوودا هەندێ ڕاپۆرتی رۆژنامەوانی عەرەبی و تەنانەت بیانیش ئەوەیان بەگەرمی وروژاند كە سەفقەیەكی گریمانكراو لەنێوان خودی بارزانی و عادل عەبدولمەهدیدا هەیە بۆ دواخستنی سكاڵایەكی نێودەوڵەتی یاسایی وەزارەتی نەوتی سەردەمی مالیكی (ئایاری 2014) دژی توركیا لەسەر فرۆشتنی نەوتی هەرێم كە داوای 26 ملیار دۆلار قەرەبوو دەكات بۆ بەغدا بەو پێیەی “توركیا بەقاچاغ نەوتی عێراق دەفرۆشێت بە كۆمپانیای دەوڵەتێكی دوژمن كە ئیسرائیلە”. عادل عەبدولمەهدی سێ شەممە بەخێرایی ئەم هەواڵانەی رەتكردەوەو باسی لەوەكرد باشترین پارێزەریان گرتوەو بەردەوامن لەسكاڵا “كۆنەكە” و پاشەكشەیان نەكردووە.\nبڵاوکراوەی پێشوورێکخراوی ١٧ی شوبات راپۆرتێک لەبارەی پێشێلکاریەکانی دژ بە مافی مرۆڤ لە سێ مانگی رابردوو بڵاودەکاتەوه\nبڵاوکراوەی نوێترمووچەی فەرمانبەرانی كوردستان كەوتەوە بەر هەڕەشەی ڕاستەقینە


👁 اێ بەخشە 33,337 گل سئرکریائە(دێینە)\n📅 04-11-2019 تاریخ ؤ پێش هەتێەل\nباکووری کوردستان - پۆلیسی تورک، نیلوفەر ئەلیک یڵم [ فرەتر(ویشتر)... 👁] ✖ ✖ 18 11 ✔ 99% ✍ هـ.ب. 1-10-2019 9:05:46\n📅 05-03-2020 تاریخ ؤ پێش هەتێەل\n👁 اێ بەخشە 46,874 گل سئرکریائە(دێینە)\nباکووری کوردستان - سوپای داگیرکەری تورک لە گەڕەکە [ فرەتر(ویشتر)... 👁] ✖ ✖ 17 1 ✔ 99% ✍ هـ.ب. 1-2-2020 15:05:16\n📅 09-04-2020 تاریخ ؤ پێش هەتێەل\n👁 اێ بەخشە 34,441 گل سئرکریائە(دێینە)\nباکووری کوردستان - لە نەخۆشخانەی فێرکاری ئامەد تو [ فرەتر(ویشتر)... 👁] ✖ ✖ 24 1 ✔ 99% ✍ هـ.ب. 1-3-2020 19:49:43\n📅 زمان اضافه کردن Dec 17 2009 9:44AM\n👁 اێ بەخشە 13,338 گل سئرکریائە(دێینە)\n... [ فرەتر(ویشتر)... 👁] ✖ ✖ 1 0 ✔ 80% ✍ هـ.ب. 17-12-2009 9:44:18\n📊 آمار شؤمارە مەقاڵەل 380,133\nشؤمارە عەسگەل 61,398\n🗄 بنچەکەل(سەرکەنی=سرچشمە) 15,846


سه‌رۆكى هه‌رێمى كوردستان و نوێنه‌رى تايبه‌تى سكرتێرى گشتيى UN كۆبوونه‌وه\n2021-04-10 [08:35 AM]\nئێواره‌ى ئه‌مڕۆ شه‌ممه 2021/4/10 به‌ڕێز نێچيرڤان بارزانى، سه‌رۆكى هه‌رێمى كوردستان، له‌گه‌ڵ خاتوو جينين پلاسخارت نوێنه‌رى تايبه‌تى سكرێترى گشتيى نه‌ته‌وه يه‌كگرتووه‌كان له عێراق كۆبووه‌وه.\nله كۆبوونه‌كه‌دا بارودۆخى عێراق له‌ڕووى سياسى و ئابوورى و ئه‌منييه‌وه، په‌يوه‌ندييه‌كانى هه‌ولێر ـ به‌غدا و گفتوگۆى چاره‌سه‌ركردنى كێشه‌كانيان، ڕێككه‌وتنى حكوومه‌تى هه‌رێمى كوردستان و حكوومه‌تى فيدراڵى عێراق بۆ ئاساييكردنه‌وه‌ى دۆخى شه‌نگال، هه‌ڵبژاردنه‌كانى داهاتووى عێراق، مه‌ترسييه‌كانى تيرۆر و هه‌ڕه‌شه‌كانى داعش تاتوێ كران.\nسه‌رۆك نێچيرڤان بارزانى وێراى خستنه‌ڕووى پوخته‌يه‌ك له به‌رنامه و ئامانجى سه‌ردانه‌كه‌ى بۆ به‌غدا، جه‌ختى له گرنگيى ڕۆڵى يارمه‌تيدره‌ى تيمى نه‌ته‌وه يه‌كگرتووه‌كان له عێراق كرده‌وه كه له‌نێوان هه‌موو هێزه و لايه‌نه‌كاندا له گفتوگۆدايه و ده‌خوازێت له چوارچێوه‌ى ئه‌ركى خۆيدا له عێراق هاوكارى بكات بۆ چاره‌سه‌ركردنى كێشه‌كانيان.\nلاى خۆيه‌وه خاتوو پلاسخارت خۆشحاڵيى خۆى به به‌رده‌اميى گفتوگۆى هه‌ولێر ـ به‌غدا ده‌ربڕى و هيواى خواست هه‌رێمى كوردستان و عێراق به گفتوگۆ و له‌سه‌ر بنه‌ماى ده‌ستوور بگه‌نه چاره‌سه‌ركردنى كێشه‌كانيان و هه‌موو لايه‌نه عێراقييه‌كان بۆ تێپه‌راندنى دۆخه‌كه و له‌پێناو ئارامى و سه‌قامگيريدا پێكه‌وه هاوكار بن.


واشینگتۆن پۆست: ئۆباما دەیهەوێ ببێتەوە سەرکۆمار، هەر بۆیە سەرکوت لە سووریە درێژەی هەیە\n14:42 - 14 بانەمەڕ 2712\nکوردستان میدیا: رۆژنامەی واشینگتۆن پۆست لە بابەتێکی خۆیدا، ئاماژەبه خوێنڕێژییەکانی رێژیمی سووریە دەکات و نووسیویەتی، بێ‌دەنگیی ئۆباما ئەو خوێنڕێژیانەی زیاتر کردۆتەوە.\nئەو رۆژنامەیە نووسیویەتی، دەوڵەتی ئۆباما بە گرتنەبەری رێگای بێ‌دەنگی لەهەمبەر سەرکوت و توندوتیژییەکانی رێژیمی سووریە، مەترسیی ئەزموونێکی تاڵ وەکوو رووداوەکانی بووسنی زیاتر دەکات.\nواشینگتۆن پۆست هەروەها نووسیویه‌تی: رەنگە رۆژێک سەرکۆمارێکی ئەمریکا بڵێت، چۆن ئەو تاوانه لەو چەشنە لە سووریە رووی داوە و ئەمریکا بێ‌دەنگیی کردووە؟ وڵام ئەوەیە: ئۆباما خوازیار بوو بۆ جارێکی دیکە لە هەڵبژاردنەکانی سەرکۆماریدا سەرکەوتن بەدەست بێنێت.\nزیاتر لە ساڵێکە کە خەڵکی سووریە بە خۆپیشاندانی بەربڵاو و دەربڕینی ناڕەزایەتیی خۆیان، خوازیاری گۆڕینی دەسەڵاتی وڵاتەکەیانن و ئەو ناڕەزایەتییانەش هەتا ئێستا بۆتە هۆی کۆمکوژیی هۆڤانە (وەحشیانە)ی خەڵک لەلایەن رێژیمی بەشار ئەسەدەوە.\nبەپێی ئامارە بڵاو کراوەکانی نەتەوە یەکگرتووەکان، لە دەسپێکی ناڕەزایەتییەکانەوە هەتا ئێستا زیاتر لە ٩ هەزار کەس بوونەتە قوربانی. ئەمە لە حاڵێک دایە کە ئوپۆزسیۆنی سووریە ئەو ئامارە زیاتر لە ١٢ هەزار کەس وەسف دەکات.


:: PM:12:32:16/06/2020 \nژنێك له هه‌ولێر دوای سێ ساڵ هاوسه‌رگیری و بوونی کچێک، له‌لایه‌ن هاوسه‌ره‌كه‌یه‌وه كه به‌ڕه‌چه‌ڵه‌ك عه‌ره‌به، له‌به‌ر كچێكی تر بەجێ دەهێڵدرێت، چیرۆکی ژیانی خۆی بۆ "وشە" دەگێڕێتەوە.\nژنێكی ته‌مه‌ن ٢٨ ساڵ له هه‌ولێر، دوای سێ ساڵ ژیانی هاوسه‌رگیری له‌گه‌ڵ خۆشه‌ویسته‌كه‌ی كه كوڕێكی عه‌ره‌ب بوو، به‌هۆی هاوڕێیه‌كی كاریه‌وه جیا ده‌بنه‌وه، "سروه" كه ئێسته چه‌ند مانگێكه له باوكی كچه‌كه‌ی جیا بووه‌ته‌وه، بۆ "وشه" باسی ورده‌كارییه‌كانی تێكچوونی ئه‌و ژیانه‌ی ده‌كات كه وه‌ك خۆی ده‌ڵێت، لێوانلێو بوو له خۆشی و كامه‌رانی، به‌ڵام له ماوه‌یه‌كی كه‌مدا به‌هۆی كچێكەوە هه‌موو شتێك تێكچووه و ڕووناكیی ژیانی ئه‌و خێزانه به‌خته‌وه‌ره خامۆش كراوه.\nله باسی یه‌كترناسین و هاوسه‌رگیرییه‌كه‌یان سروە "کە ناوێکی خوازراوە" گوتی، سه‌ره‌تای یه‌كترناسینمان له‌و كۆمپانیایه بوو كه هه‌ردووكمان كارمان تێدا ده‌كرد، ماوه‌ی چه‌ند مانگێك پێوه‌ندیی خۆشه‌ویستیمان هه‌بوو، پێوه‌ندییه‌كه‌مان به‌جۆرێك بوو زۆربه‌ی كارمه‌نده‌كان ئیره‌ییان پێ ده‌بردین، دواتر بڕیاری هاوسه‌رگیریمان دا، هاوسه‌رگیریمان كرد و ماڵێكی خنجیله‌مان دانا، به‌خۆشه‌ویستی هه‌موو شتێكی ماڵه‌كه‌مان جوانتر كردبوو.\nهه‌رچه‌نده باری دارایی ئه‌و دوو هاوسه‌ره زۆر باش نه‌بووه و هه‌موو شتێكیان له‌سه‌ر ئه‌و مووچه‌یه بووه كه وه‌ریانگرتووه، به‌ڵام ئه‌وه نه‌بووه‌ته هۆی ئه‌وه‌ی كه خۆشبه‌ختییان بشێوێنێت. "سروه" ده‌ڵێت له‌به‌ر كرێی خانوو و قسته‌كانیان، به حاڵ پاره‌كه‌یان گه‌یشتووه‌ته سه‌ری مانگ، به‌ڵام هێشتا دڵخۆشییان به پاره نه‌پێواوه.\nله خاڵی سفره‌وه ده‌ستمان پێ كرد، "عه‌ماڕ" هیچی نه‌بوو و له مه‌خزه‌نێك ده‌ژیا، به پاره‌ی دایكی هاوسه‌رگیریمان كرد، به هه‌زار قه‌رز و قیست ماڵمان پێكه‌وه نا، ورده ورده كه‌وتینه سه‌ر ڕێیه‌كی باش و ئۆتۆمبێلمان به قیست هێنا، ئه‌و كاته‌ی پیاوه‌كه‌م بوو به كه‌سێكی تر له‌گه‌ڵم، تازه ژیانمان له‌ڕووی مادییه‌وه باش ده‌بوو، دووگیانیش بووبووم به‌و كچه‌ی هه‌موو هیوایه‌كی پیاوه‌كه‌م بوو، چه‌ندان پزیشكی پێ كردم تا دووگیان بم، هه‌میشه ده‌یگوت كچێكم ده‌وێت وه‌ك تۆ بۆ ئه‌وه‌ی دوو "سروه" له ژیانی مندا هه‌بێت.\nسه‌ره‌تای تێكچوونی پێوه‌ندیی ئه‌و دوو هاوسه‌ره دوای دوو ساڵ و نیو بوو له تێپه‌ڕبوونی هاوسه‌رگیرییه‌كه‌یان، ئه‌وكاته‌ی دووگیانییه‌كه‌ی "سروه" ده‌بێته چوار مانگ، ورده ورده هه‌ست به گۆڕانی هاوسه‌ره‌كه‌ی ده‌كات، له پیاوێكی میهره‌بان كه خزمه‌تی ژنه دووگیانه‌كه‌ی كردووه و به‌خۆشه‌ویستییه‌وه مامه‌ڵه‌ی له‌گه‌ڵدا كردووه، بۆ پیاوێكی کەمتەرخەم و ساردوسڕ، وه‌ك "سروه" باسی ده‌كات، له‌به‌ر ئازاری ویژدانی هه‌ر ڕۆژه و بیانووی به‌شتێك گرتووه و شه‌ڕی پێ فرۆشتووه.\nدوای ئەوەی منداڵە لەدایک دەبێت شتی زۆر دەگۆڕێت\nله‌باره‌ی گۆڕانی هاوسه‌ره‌كه‌ی، "سروه" گوتی، پیاوه‌كه‌م ڕۆحی له‌سه‌ر سه‌ری من بوو، هه‌موو شتێكی ده‌كرد بۆ ئه‌وه‌ی دڵم ڕازی بكات، چوار مانگی یه‌كه‌می دووگیانی نه‌یهێشت من له ماڵه‌وه ده‌ست له هیچ بده‌م، دواتر ورده ورده گۆڕا، گۆڕانێكی خراپ، به‌یانیان ده‌چوو بۆ ده‌وام تا شه‌و نه‌ده‌گه‌ڕایه‌وه، شه‌وان دره‌نگ به شه‌ڕ و ناخۆشی ده‌هاته‌وه و بیانووی به هه‌موو شتێك ده‌گرت، تا زیاتر كات ده‌ڕۆی خراپتر ده‌بوو، له هه‌موو شه‌ڕ و ناخۆشییه‌كدا ده‌یگوت، "قسه‌ی زۆرم هه‌یه با منداڵه‌كه‌ت ببێت ده‌یانكه‌م".\nبه‌هۆی هه‌ڵسوكه‌وت و قسه نامۆكانی مێرده‌كه‌یەوە، "سروه" ده‌كه‌وێته گومانی ئه‌وه‌ی كه كه‌سێكی تر له ژیانی هه‌بێت و بیه‌وێ له‌دژی ئه‌و هانی بدات، دوای ئه‌وه‌ی به وردی چاودێریی هاوسه‌ره‌كه‌ی ده‌كات، بۆی ده‌رده‌كه‌وێت پێوه‌ندیی له‌گه‌ڵ یه‌كێك له‌و كچانه هه‌یه كه له‌هه‌مان كۆمپانیا كار ده‌كات.\nله باسی ناپاكیی هاوسه‌ره‌كه‌ی گوتی، پێشتر ده‌مزانی ئه‌و كچه زۆر چاوی له‌سه‌ر ژیانمانه، به‌ڵام ئاسووده بووم و به‌ئاسایی وه‌رمده‌گرت، چونكه هاوسه‌ره‌كه‌م زۆر رقی لێی بوو و هه‌میشه ده‌یگوت به‌بینینی په‌ست ده‌بم، چونكه پێوه‌ندی له‌گه‌ڵ نیوه‌ی كارمه‌نده‌كانی كۆمپانیا هه‌یه، كه‌چی له‌دواییدا بووه هۆكاری تێكدانی ژیانمان.\nباوکی کچەکەی پێی گوتووە دەیەوێت کوێر بێت بەڵام ئەو نەبینێت\nزیاتر گوتی، نازانم ئه‌و كچه چۆن چووبووه ژێر كڵێشه‌ی و مێرده‌كه‌می به‌و جۆره هه‌ڵگه‌ڕاندبووه‌وه، ئه‌و پیاوه‌ی منی له‌سه‌ر ده‌ستی دانابوو، وای لێ هاتبوو ده‌یگوت "ده‌مه‌وێت كوێر بم به‌س نه‌تبینم"، سه‌ره‌تا چه‌ند هه‌ڵسوكه‌وتی نامۆم لێیان بینی، دواتر له مۆبایله‌كه‌ی نامه و ته‌له‌فۆنی زۆرم بینی، هه‌ر نه‌مده‌توانی بڕوا بكه‌م، دوای ئه‌وه‌ی مۆڵه‌تی منداڵبوونه‌كه‌م وه‌رگرت، چه‌ند هاوڕێیه‌كم له شوێنی كاره‌كه‌م پێوه‌ندییان پێوه كردم و ئاگاداریان كردمه‌وه له پێوه‌ندیی ئه‌و دووانه، به‌ڵام هه‌ر نه‌مده‌توانی هیچ به‌ڵگه‌یه‌كی سه‌لمێنه‌ر به‌ده‌ست بهێنم، "عه‌ماڕ"یش هه‌موو جارێ كه ڕووبه‌ڕووی ئه‌و پرسیاره‌م ده‌كرده‌وه، حاشای ده‌كرد و ده‌یگوت ئێمه ته‌نیا هاوڕێین.\nئاڵۆزیی پێوه‌ندی هاوسه‌رگیرییه‌كه ده‌گاته ئاستێك "عه‌ماڕ" داوای له باربردنی ئه‌و منداڵه له "سروه" ده‌كات كه دوو ساڵ خه‌ونی به دروستبوونی بینیوه، به‌ڵام "سروه" ڕه‌تی كردووه‌ته‌وه و له‌باری نه‌بردووه، ئه‌ویش پێی گوتووه "كه‌یفی خۆته من نه تۆ و نه منداڵی تۆم ناوێت".\nپێیان گوتم فریایی مێردەکەت بکەوە\nلەباسی له‌دایكبوونی منداڵه‌كه‌ی گوتی، ئه‌و ڕۆژه‌ی منداڵه‌كه‌م له‌دایك ده‌بوو، له نه‌خۆشخانه سه‌عاتێك پێش ئه‌وه‌ی بچمه ناو هۆڵی نه‌شته‌رگه‌ری، هاوڕێیه‌كی كاره‌كه‌م هات بۆ لام و پێی گوتم، "ئاگات له مێرده‌كه‌ت بێت كافتریا و ڕیستۆرانتی هه‌ولێر نه‌ماوه له‌گه‌ڵ ئه‌و كچه بۆی نه‌چێت، حه‌یای خۆی نه‌هێشتووه، ئێمه هه‌موو پێمان سه‌یره چۆن ئه‌و پیاوه‌ی تۆ ئاوا ده‌كات".\nدوای له‌دایكبوونی منداڵه‌كه‌یان، هه‌موو شتێك به‌ته‌واوی تێكده‌چێت، پێوه‌ندی "عه‌ماڕ" له‌گه‌ڵ كچه هاوڕێكه‌ی گه‌رمتر ده‌بێت. "سروه" ده‌ڵێت: پێوه‌ندیی سێكسییان هه‌بووه و چه‌ندان جار له ژووری نوستنه‌كه‌یان و چه‌ند شوێنی تری ماڵه‌كه‌ی و ناو ئۆتۆمبێله‌كه‌یان تاڵی قژی ئه‌و كچه‌ی هه‌ڵگرتووه‌ته‌وه.\nله‌باره‌ی پێوه‌ندییه‌كه‌یان وردتر ده‌ڵێت، "عه‌ماڕ" به‌زۆر ده‌یناردمه ماڵی دایكم، له نه‌بوونی منیشدا ئه‌و كچه‌ی ده‌برده‌وه ماڵه‌وه، پێوه‌ندیی سێكسییان له نێواندا هه‌بوو، ئه‌م قسه‌یه‌م به به‌ڵگه‌وه هه‌یه، جارێكیان كه "عه‌ماڕ" وایده‌زانی من له ماڵی دایكمم، راستییه‌كه‌ی خۆم له ژوورێكی نهۆمی دووه‌می ماڵه‌كه‌مان شاردبووه‌وه، بۆ ئه‌وه‌ی به‌ڕاستی تێبگه‌م هاوسه‌ره‌كه‌م خه‌ریكی چییه؟. هه‌موو ئه‌و به‌ڵگانه‌م ده‌ست كه‌وت كه ده‌مویست\nپەیوەندی سێکسی نێوان مێردەکەی و هاوڕێکەی ئاشکرا دەبێت\nله‌باره‌ی پێوه‌ندییه‌كه‌یان وردتر ده‌ڵێت، "عه‌ماڕ" به‌زۆر ده‌یناردمه ماڵی دایكم، له نه‌بوونی منیشدا ئه‌و كچه‌ی ده‌برده‌وه ماڵه‌وه، پێوه‌ندیی سێكسییان له نێواندا هه‌بوو، ئه‌م قسه‌یه‌م به به‌ڵگه‌وه هه‌یه، جارێكیان كه "عه‌ماڕ" وایده‌زانی من له ماڵی دایكمم، راستییه‌كه‌ی خۆم له ژوورێكی نهۆمی دووه‌می ماڵه‌كه‌مان شاردبووه‌وه، بۆ ئه‌وه‌ی به‌ڕاستی تێبگه‌م هاوسه‌ره‌كه‌م خه‌ریكی چییه؟. هه‌موو ئه‌و به‌ڵگانه‌م ده‌ست كه‌وت كه ده‌مویستن. "عه‌ماڕ" به ته‌له‌فۆن قسه‌ی له‌گه‌ڵ ئه‌و كچه ده‌كرد و ده‌نگی مۆبایله‌كه‌ی دابوو به‌ده‌ره‌وه، هه‌موو ده‌نگه‌كانم تۆمار كرد كه باسی پێوه‌ندییه سێكسییه‌كانیان ده‌كه‌ن، ته‌نانه‌ت ده‌ستیان كرد به قسه‌كردن بۆ ئه‌وه‌ی ده‌ست بكه‌ن به سێكس به ته‌له‌فۆن، ئه‌وكاته نه‌متوانی خۆم بگرم و خۆمم ئاشكرا كرد كه له ماڵم و هه‌موو شتێكم ڕووبه‌ڕووی مێرده‌كه‌م كرده‌وه.\nپێوه‌ندیی هاوسه‌ریی نێوانیان شه‌ش مانگ بوو تێكچووبوو، به‌ڵام له‌دوای ئه‌و شه‌وه هه‌موو شتێك كۆتایی هات، "سروه" ده‌ڵێت مێرده‌كه‌م له چوار مانگ پێش له‌دایكبوونی كچه‌كه‌م و دوو مانگ دوای له‌دایكبوونی، نه‌هاته ئه‌و ژووره‌ش كه ئێمه لێی ده‌خه‌وین، ته‌نانه‌ت ده‌ستیشی نه‌ده‌گرتم، چونكه له شوێنێكی تر گه‌رم كرابووه‌وه، تا ڕۆژێك له سه‌ردانێكی به‌ناوی كاروباری ناسنامه‌ی منداڵه‌كه‌مان ڕۆیشته‌وه به‌غدا و نه‌گه‌ڕایه‌وه.\nله یه‌كتر جیا ده‌بنه‌وه\n"سروه" به دڵێكی پڕه‌وه بۆ داهاتووی كچه‌كه‌ی گوتی، "عه‌ماڕ" هه‌ر له به‌غدایه، وازی هێنا و له‌ڕێی پارێزه‌ره‌وه هه‌موو شتێكی كۆتایی پێ هێنا، داوای وه‌رگرتنه‌وه‌ی كچه‌كه‌شی نه‌كرد. ئێسته له‌گه‌ڵ كچه‌كه‌م و دایكم ده‌ژیم، رۆژانه نۆ سه‌عات كار ده‌كه‌م تا بژێوی په‌یدا بكه‌م، ترسی گه‌وره‌م ئه‌وه‌یه كه كچه‌كه‌م گه‌وره ده‌بێت، چۆن باسی باوكی بۆ بكه‌م.


ماوه‌یه‌ك دوای روخانی خیلافه‌ت (ی عوسمانی) له‌ناو موسوڵماناندا پرسی گه‌ڕانه‌وه بۆ شه‌ریعه‌ت بو به گرنگترین ئامانج و مه‌راقێك، به تایبه‌تی دوای تیۆریسازیه‌كانی هه‌ندێك نوسه‌ری وه‌كو (ئه‌بو ئه‌علای مه‌ودودی) و (سه‌یید قوطب)، به شێوه‌یه‌ك له بیری ئیسلامیی نوێدا پێوه‌ری په‌سه‌ندكردنی هه‌ر رژێمێك ئه‌وه‌یه چه‌نده ئه‌و رژێمه شه‌ریعه‌ت جێبه‌جێ ده‌كات، ئیتر ئه‌گه‌ر دیكتاتۆریش بێت و هیچ پلانێكی ئابوریی سه‌ركه‌وتویشی نه‌بێت و بێكاری و گرانی و بێبه‌رهه‌مییش جه‌سته‌ی كۆمه‌ڵگا دابگرێته‌وه، گرنگ نیه، گرنگ ئه‌وه‌یه به‌نده‌كانی شه‌ریعه‌ت (به تایبه‌تی له هه‌ندێك بواری زه‌قی وه‌كو یاسای سزاداندا) جێبه‌جێ بكرێن. ئه‌م گه‌ڕانه‌وه‌یه بۆ شه‌ریعه‌ت زاده‌ی روخان و نه‌مانی ده‌سه‌ڵاتی سیاسی (خیلافه‌ت) و رابه‌رایه‌تیی سیاسی ـ ئایینیه، كه بۆشاییه‌كی ترسێنه‌ر (له شێوه‌ی بۆشایی هه‌ناو!) له ویژدانی ئایینی ـ كۆمه‌ڵایه‌تیدا دروست ده‌كات، كاتێك مرۆڤی ئاییندار گومه‌زێكی ئایینی ـ سیاسیی پیرۆز به‌سه‌ر خۆیه‌وه نابینێت قه‌پاڵ ده‌كات به كۆمه‌ڵێك رێسا و داب‌ونه‌ریتدا كه پێیان ده‌وترێت شه‌ریعه‌ت یان ده‌ستوری ئایین، و مانه‌وه‌ی ناسنامه و كه‌سێتیی خۆی له جێبه‌جێكردنی ئه‌و رێسا و داب‌ونه‌ریتانه‌دا ده‌بینێته‌وه.\nئه‌م حاڵه‌ته یه‌كه‌م جار نیه كه له جیهانی ئیسلامیدا روده‌دات، به‌ڵكو له زۆربه‌ی قۆناغه‌كانی مێژوی ئیسلامیدا ده‌بینرێته‌وه، به تایبه‌تی ـ وه‌كو موحه‌ممه‌د ئیقبال سه‌رنجی داوه ـ دوای هێرشی مۆغۆلی بۆسه‌ر جیهانی ئیسلامی و روخانی خیلافه‌ت (ی عه‌بباسی)، كه له‌و حاڵه‌ته‌یشدا موسوڵمانان له سایه‌ی نه‌مانی ئاماده‌یی به‌رجه‌سته‌ی دام‌وده‌زگا ئایینی ـ سیاسیه‌كاندا كه‌وتنه حاڵه‌تی گه‌ڕانه‌وه بۆ شه‌ریعه‌ت و بینینه‌وه‌ی ناسنامه و شوناس له كۆمه‌ڵێك یاسا و رێسای (مه‌عنه‌وی) دا، ئه‌مه‌ش دوای روخان و له‌ده‌ستدانی (به‌رجه‌سته)، چونكه مه‌عنه‌وی له روی سایكۆلۆجیاییه‌وه ده‌توانێت ببێته به‌دیلێك بۆ به‌رجه‌سته، لێره‌شدا (شه‌ریعه‌ت) ده‌بێته به‌دیلێك بۆ (خیلافه‌ت)، بۆیه له ویژدانی ئیسلامیی نوێیشدا شه‌ریعه‌ت ئامانجێكی نزیكه و خیلافه‌ت ئامانجێكی دوره، هه‌ر كاتێك مه‌حاڵ بو خیلافه‌ت (واته حوكمی ئایینیی ره‌ها) ته‌رح بكرێت له‌بریی ئه‌وه شه‌ریعه‌ت ته‌رح ده‌كرێت. بۆیه شه‌ریعه‌ت و خیلافه‌ت سه‌روبنی یه‌كترن، چونكه به‌گشتی هه‌مو جوتێكی (رێككه‌وتنی كۆمه‌ڵایه‌تی) و (رژێمی سیاسی) سه‌روبنی یه‌كترن و یه‌كتر پاڵپشت ده‌كه‌ن.\nئینجا ئه‌وه‌ی به‌ته‌واوی ونه له بیركردنه‌وه‌ی ئیسلامیه‌كاندا ئه‌وه‌یه كه بێئاگان له‌و چوارچێوه واقیعیه‌ی له جێبه‌جێكردنی شه‌ریعه‌تدا له رابردوی مێژوی ئیسلامیدا هه‌بوه، ئه‌و چوارچێوه‌یه‌ی كه زانایانی ئایینیی رابردو جوان ده‌ركیان كردوه كاتێك وتویانه ئه‌و كه‌سانه‌ی (ئه‌مه‌ش واته ئه‌و كۆمه‌ڵگایه‌ی) كه ئه‌م حوكمه شه‌رعیانه‌یان به‌سه‌ردا جێبه‌جێ ده‌كرێت مه‌رجه موسوڵمان بن، هه‌روه‌ها مه‌رجه ئیمام (واته خاوه‌نی ده‌سه‌ڵاتی ئایینی ـ سیاسی) جێبه‌جێیان بكات، ئه‌م مه‌رجانه‌ش له كۆمه‌ڵگایه‌كی ئیسلامیی ته‌واودا دێنه‌جێ كه له‌و سه‌رده‌مانه‌دا كۆمه‌ڵگایه‌ك له قه‌ڵایه‌كدا یان شارێكی شوره‌داردا ئابڵوقه‌درابو كه په‌یوه‌ندی و تێكه‌ڵبونی له‌گه‌ڵ كۆمه‌ڵگاكانی تردا زۆر سنوردار بو، به‌ڵام ئێسته ڕه‌نگه له شارێكدا چه‌ند كۆمه‌ڵگایه‌ك له‌ناو یه‌كدا هه‌بن! جگه له‌وه‌ی له‌لایه‌كی تره‌وه چۆن ده‌گونجێت كۆمه‌ڵێك یاسا به‌سه‌ر به‌شێك له هاوڵاتیاندا (كه موسوڵمانه‌كانن) جێبه‌جێ بكرێن و به‌سه‌ر هاوڵاتیانی تردا جێبه‌جێ نه‌كرێن؟! له‌م لایه‌نه‌وه ئه‌ده‌بیاتی ئیسلامیی كۆن وا بابه‌ته‌كه‌ی چاره كردوه كه ناموسوڵمانه‌كانی كۆمه‌ڵگای ئیسلامی (واته ئه‌هلی ذیممه) به پێی یاسای ئایینه‌كانی خۆیان سزا ده‌درێن له‌سه‌ر تاوانه‌كان، كه ئه‌مه‌ش سه‌ر ده‌كێشێت بۆ ئه‌وه‌ی دو یاسای جیاواز له وڵاتدا هه‌بێت و هاوڵاتیان ببنه چه‌ند به‌شێكه‌وه له به‌رده‌م یاسادا، كه ئه‌مه‌ش بۆ كۆمه‌ڵگای نوێ هه‌رگیز قبوڵ ناكرێت و پێكه‌نیناوییشه.\nئینجا وه‌كو دیاره مرۆڤی بێئایین له قاموسی ئیسلامدا نیه، بۆیه له ئه‌ده‌بیاتی ئیسلامدا باسی هاوڵاتییه‌ك نه‌كراوه كه ئایینی نه‌بێت یان ئایینه‌كه‌ی یاسای ژیانی ڕۆژانه و یاسای سزادانی تێدا نه‌بێت.. به‌ڵكو له بیری ئایینیی ئیسلامیدا هه‌رگیز بیر له بونی هاوڵاتیی له‌و شێوه‌یه نه‌كراوه‌ته‌وه (چونكه ئه‌و هاوڵاتیه به‌پێی بیری ئایینیی ئیسلامی یان زیندیق و مسقۆفه یان شوێنكه‌وته‌ی ئایینه سروشتی و نائیبراهیمیه‌كانه و ئه‌مه‌ش له جیهانی ئیسلامدا ڕێگه به بونی له كۆمه‌ڵگای ئیسلامیدا نه‌دراوه و ئه‌گه‌ر هه‌بوبێت به زوترین كات قه‌ڵاچۆ كراوه).. ئینجا كه‌واته هه‌ڵوێستی بیری ئیسلامیی نوێ چیه به‌رامبه‌ر ئه‌و هاوڵاتیانه‌ی نه موسوڵمانن تا یاسا و سزا ئیسلامیه‌كانیان به‌سه‌ردا جێبه‌جێ بكرێن نه شوێنكه‌وته‌ی ئایینێكن تا یاسا و سزاكانی ئایینه‌كه‌ی خۆیانیان به‌سه‌ردا جێبه‌جێ بكرێن؟ دیاره موسوڵمان له‌م حاڵه‌ته‌دا یان بیر له قه‌ڵاچۆكردنی ئه‌و جۆره هاوڵاتیانه له كۆمه‌ڵگای ئیسلامیدا ده‌كاته‌وه، یان وه‌كو هه‌ندێك ئاڕاسته و حیزبی ئیسلامی ناچار دان به خۆیدا ده‌گرێت و حوكمه شه‌رعیه‌كانی ئیسلام په‌ك ده‌خات و هه‌ڵیان ده‌په‌سێرێت بۆ قۆناغێكی نادیار یان بۆ قۆناغێك كه بزانێت هه‌مو كۆمه‌ڵگا موسوڵمانه یان زۆرینه موسوڵمانه و چه‌ند كه‌مینه‌یه‌كیش ئه‌هلی ذیممه‌ن و ڕێسا و یاسای ئایینیی خۆیان هه‌یه.. كه ئه‌م (په‌ك‌خستن) و (هه‌ڵ‌په‌ساردن) ـه‌ی حوكمه شه‌رعیه‌كان له‌لایه‌ن ئاڕاسته ئیسلامیه توندڕه‌و و ڕه‌سه‌نه‌كانه‌وه به بێباوه‌ڕی یان كه‌مته‌رخه‌مییه‌كی قبوڵنه‌كراو داده‌نرێت و هه‌ڵوێسته ئیسلامیه ڕه‌سه‌نه‌كه نیه.\nبۆیه ده‌توانم بڵێم (حكومه‌تی ئیسلامی) له كۆمه‌ڵگای هاوچه‌رخدا شتێكی موسته‌حیله، مه‌گه‌ر له حاڵه‌تێكی وه‌كو حكومه‌ته‌كه‌ی تاڵیباندا، واته مه‌گه‌ر له حاڵه‌تێكدا كه ئه‌و هێزه ئیسلامیه به‌زۆری چه‌ك و به سه‌پاندن حكومه‌ته‌كه‌ی بچه‌سپێنێت و هه‌مو ده‌نگ و ئینتیما و ناسنامه‌یه‌كی جیاواز كوێر بكاته‌وه و به‌زۆر پێناسه‌یه‌كی ئیسلامی به‌به‌ری هه‌مو كۆمه‌ڵگاكه‌دا بكات، كه ئه‌وه‌ش چه‌ندان پێشێلكردنی مافی مرۆڤی لێ ده‌كه‌وێته‌وه و ده‌نگی ناڕه‌زایی له هه‌مو لایه‌كه‌وه به‌رز ده‌بێته‌وه و ئیتر ئه‌و حكومه‌ته ته‌مه‌نی درێژ نابێت و وه‌كو قۆناغێكی تاریك ده‌شۆرێته‌وه. كاتێك پارت و كۆمه‌ڵه و گروپ و كه‌سێتیه ئیسلامیه‌كان داوای جێبه‌جێكردنی شه‌ریعه‌ت و دامه‌زراندنی ده‌ستور له‌سه‌ر بنه‌مای شه‌ریعه‌ت ده‌كه‌ن و، ئینجا به‌نده‌كانی یاسا له‌م وڵاتانه‌دا له‌گه‌ڵ به‌نده‌كانی شه‌ریعه‌تدا به‌راورد ده‌كه‌یت؛ بۆت ده‌رده‌كه‌وێت كه ئه‌و پارت و كۆمه‌ڵه ئیسلامیانه دو پاڵنه‌ر و ئامانجیان هه‌یه: یه‌كه‌میان ئه‌وه‌یه كار ده‌كه‌ن بۆ ئه‌وه‌ی جێپێیه‌كیان له بونیادی ده‌وڵه‌ت و داهاتوی سیاسیدا هه‌بێت و بتوانن به پشتبه‌ستن به هه‌ندێك یاسا په‌ستان و فشاری خۆیان پراكتیس بكه‌ن، دوه‌میش ده‌بینیت كه یاسای مه‌ده‌نیی ئه‌م وڵاته خۆرهه‌ڵاتیانه جیاوازییه‌كی ئه‌وتۆیان له‌گه‌ڵ شه‌ریعه‌تی ئیسلامیدا ته‌نها له هه‌ندێك حوكمی شه‌رعیدایه كه تایبه‌تمه‌ندیی ئیسلامییان هه‌یه و ناسنامه‌ی ئیسلامی ـ عه‌ره‌بیی رابردو دوپات ده‌كه‌نه‌وه و جێبه‌جێكردنیشیان كۆمه‌ڵێك گرفت و ئاڵۆزی و كێشه دروست ده‌كات یاخود له بنه‌ڕه‌تدا بۆ جێبه‌جێكردن ناگونجێن بۆیه له جیهانی ئیسلامیدا به‌گشتی به‌دیلی یاسایی گونجاو له‌جێیان دانراوه.\nهه‌روه‌كو له رابردویشدا جێبه‌جێكردنیان له گرفت به‌دور نه‌بوه. له‌م حوكمه شه‌رعیانه: بڕینی ده‌ستی دز، سه‌نگه‌سار (ره‌جم)، كوشتنی ئه‌وه‌ی ئایین ده‌گۆڕێت یان پاشگه‌ز ده‌بێته‌وه له ئیسلام، هه‌ندێك له یاساكانی میرات، هه‌ندێك لە یاساكانی خۆراك (وەکو: قەدەغەکردنی کهولەمەنی و گۆشتی بەراز و گۆشتی ئاژەڵی سەربڕراو بە شێوازی "ناشەرعی" لە ڕوانگەی ئیسلامەوە)، پۆشاكی ژن، و هه‌ندێك بابه‌تی تر. كه‌واته هه‌وڵی ئیسلامیه‌كان بۆ چه‌سپاندنی ئه‌م كۆمه‌ڵه حوكمه‌یه له یاسادا، هه‌روه‌كو دیاریی ده‌ستی حوكمی ئیسلامی له هه‌ندێك وڵاتی وه‌كو سه‌عودیه و ئێران و ئه‌فغانستانی تالیباندا بریتی بو له بڕینی ده‌ستی دز و ره‌جمكردن و سه‌پاندنی حیجاب و په‌چه. لێره‌وه پێویسته تێڕوانینێكی ره‌خنه‌یی له‌سه‌ر هه‌ندێك له‌م حوكمانه بخه‌ینه‌ڕو، به‌تایبه‌تی ئه‌وانه‌ی ده‌چنه خانه‌ی یاسای سزادان (قانون العقوبات) ـه‌وه، بۆ ئه‌وه‌ی ببینین كه چه‌نده له‌گه‌ڵ كۆمه‌ڵگای هاوچه‌رخ و یاسای نوێدا ناته‌بان و چه‌نده ده‌سه‌ڵاتی ئیسلامی ده‌كه‌نه شتێكی ئه‌سته‌م و نه‌گونجاو ئه‌گه‌ر سور بێت له‌سه‌ریان.


داگیرکردنی کۆی ئۆكراینا لە ئەگەرێكی دوور دەچێت\n03:12 - 24/02/2022\nداگیرکردنی کۆی ئۆكراینا لە ئەگەرێكی دوور دەچێت\nئۆپه‌راسیۆنی سەربازی روسیا بۆسەر ئۆکراینا دەستیپێكرد، هەموو شارەکانی ئەو وڵاتە بە کیێڤی پایتەختیشەوە كەوتونەتە بەر هێرشەكە، جەنگەكە كاردانەوەی فراوانی لەسەر ئاستی جیهان لێكەوتوەتەوە.\n١- پەلاماردانی رۆژهەڵاتی ئۆكراینا، چاوەڕوانکراو بوو، بە تایبەت کە حکومەتی ئۆکڕانیا نەک سازشی نەکرد، بەڵکو زیاتر دژایەتی ڕووسیای دەکرد.\n٢-دەکرێت ڕووسیا هەندێ ناوچەی زیاتر داگیربکات لە رۆژهەڵاتی ئۆكراینا، ڕووبەری هەرێمی دۆنباس و ئەو دوو کۆمارە نوێیە زیاتر بکات. ئینجا هێزێکی سەربازی ڕووسیا بهێڵێتەوە بۆ پاراستنی ئەو دوو کۆمارە و پاشان کۆتایی بە جەنگەکە بهێنیت. ئەمەیان بۆ ڕووسیا ئاسانتر و واقعیترە.\n٣- پەلاماردانی پایتەخت و ڕووخاندنی حکومەت و دانانی حکومەتێکی نزیک لە ڕووسیا و پاشان کشانەوەی سووپای ڕووسیا. ئەمەیان دەرئەنجامەکانی بۆ ڕووسیا قوورستر دەبێت. لە ڕووی سەربازی، ئابووری، دبلۆماسی وسیاسیەوە گورزی بەر دەکەوێت. هەر لە سەرەتای ئەم قەیڕانەوە، سیناریۆی یەکەم و دووەم چاوەڕواننکراو بوو، بەڵام ئەمەی سێهەم تا ئێستاش وا دێتە پێش چاو کە زۆر واقعی نەبێت. دەکرێت بە مووشەک و فڕۆکە هێرشەکە هەموو ئۆکرانیا بگرێتەوە بۆ لاوازکردنی هێزی سەربازی ئۆکرانیا، بەپێی گوتاری فەرمی رووسیا ئامانجی سەرەکی ئەمەیە.\n٤-ئەمریکا دەمێکە دڵنیایی دەدات لە هێرشی ڕووسیا. سەرەتا تەنانەت سەرۆکی ئۆكرایناش پێی وابوو هێرش ناکرێت و گلەیی لە ئەمریکا دەکرد کە ئەو هەواڵانە بڵاو دەکاتەوە. پاشان ئەمریکا زانیاری و نەخشە و پلانەکانی ڕووسیای بە وردی خستە بەردەم سەرۆکی ئۆکڕانیا. ئەمەش ئەوە دەردەخات کە هەواڵگری ئەمریکا لە ناو رووسیاوە زانیاری ورد و گرنگیان پێدەگات. ئەوەی ئەمریکا وتی تا ڕادەیەکی زۆر درووست دەرچوو، بەڵام بە پێی زانیارییەکانی ئەمریکا، ڕووسیا بە نیازە هێرش بکاتە سەر کۆی ئۆكراینا. بێ گومان لەگەڵ هەموو ئەوەشدا، ئەمریکا پروپاگەندەی گەورە دەکات بۆ ئەو قەیرانە.\n٥- داگیرکردنی کۆی ئۆكراینا بۆ ماوەیەکی درێژ، یا لکاندنی ئۆكراینا، یاخود لکاندنی رۆژهەڵاتی ئۆكراینا بە ڕووسیاوە، هاوشێوەی نیمچە دوورگەی کرێمیا، لە ئەگەرێکی دوور دەچێت. چونکە ڕووسیا ئەم ویستەی هەبێت، واتە چوونە ناو جەنگێکی چەندین ساڵە و ئەنجامی دیار نابێت.\n٦- ئەگەر هەیە ئەو دوو کۆمارە بخاتە سەر ڕووسیا. بەڵام لە ئایندەدا، چونکە ڕووسیا نایەوێت کارتەکانی فشار بۆ سەر ئۆكراینا لەم جەنگەدا هەمووی بەکار بێنێت. بژاردەی لکاندنی بەشێکی تری خاکی ئۆكراینا بە ڕووسیاوە، دەکرێت وەک کارتێک چەن ساڵێکی تر بەکاربهێنرێت دژ بە ئۆكراینا. چونکە سیستەمی جیهانی لە دۆخێکدایە، کە ئەم جۆرە قەیران و کێشانە، لە دەوروبەری سنوورەکانی ڕووسیا و چین، بەردەوام دەبن و چەندین کێشەی هاوشێوە ڕوودەدەن. بۆیە ڕووسیا دەیەوێت کارتەکانی بمێنێتەوە و لەم جەنگەدا هەمووی بەکار نەهینێت.\n٧- پێدەچێت ئەمریکا سیناریۆی یەکەم و دووەمی نەوێت، بەڵکو سیناریۆکانی تر سوودی بۆ ئەمریکا دەبێت. واتە ڕووسیا بڕیار بدات پەلاماری هەموو ئۆكراینا بدات و شەڕێکی گشتگیر و ماوە درێژ بەرپا بکات. لەم دۆخەدا ئەمریکا بژاردەی زۆری دەبیت دژ بە ڕووسیا بەکاری بێنێت. بەڵام سیناریۆی یەکەم و دووەم، بە ئەگەرێکی زۆرەوە، ڕووسیا سەرکەوتوو دەکات و یارییەک لە ئەمریکا دەباتەوە. ئەمریکا تەنیا دەتوانێ هەندێ سزای ئابووری و دبلۆماسی بخاتە بسەپێنێت لەو کاتەدا، بەڵام لە سیناریۆکانی تر، ئەمریکا دەرەفەتی بۆ دەرخسێت، لە هەموو ڕوویەکەوە ڕووسیا شەکەت بکات.\n٨-بە گشتی مێژووی جەنگەکان ئەوە دەردەخەن، کە زۆر کات بڕیاری هەڵگیرساندنی جەنگ پشت بە لۆژیک و لێکدانەوەی ورد و زانستی نابەستێت . هەر بۆیە چ هەڵگیرساندنی جەنگ، چ ڕووداوەکانی ناو جەنگ و ئەنجامەکانی... چاوەڕواننەکراون و پێشبینی کردنی قوورسە، نەک تەنیا بۆ چاودێران یا سیاسیەکانی دەرەوەی ڕووسیا، تەنانەت بۆ خودی پوتین، دەکرێت ڕووداوەکان بەرەو ئاڕاستەیەک بچن کە پوتین نە بیری لێ کردوەتەوە نە پێشبینی بۆ کردوە. بۆیە هەموو ئەوانەی کە دەوترێت، تەنیا ئەگەر و گریمانە و خوێندنەوەیە بۆ هەندێ پێدراو، ئەگەر هەیە ڕاست دەربچن، هەمان ئەگەر هەیە کە هەڵە و پێچەوانە بن.


له وڵاتی كه‌نه‌دا مێژووی ژیان دەدۆزرێتەوە\n26/1/2019 - 20:04\nمێژووەكەیان دەگەڕێتەوە بۆ (3.7) ملیار ساڵ پێش ئێستا\nلە باكوری هەرێمی كیبیك لە كەنەدا ، شوێنەوارێكی ژیانی دێرین له لایه‌ن زانایانی بەریتانی ده‌دۆزرێته‌وه كه مێژووەكەی دەگەڕێتەوە بۆ چوار ملیۆن ساڵ پێش ئێستا.\nئه‌م زانایانه لە ناوچەیەكی سەركەناری كەنداوی هدسۆن لە باكوری هەرێمی كیبیك لە كەنەداو لە نزیك كۆمەڵە دورگەی (ناستابوكا) چەند بەردێكیان دۆزییەوە كە مێژووەكەیان دەگەڕێتەوە بۆ (3.7) ملیار ساڵ پێش ئێستاو شوێنەواری زیندەوەرانی وردی بەسەرەوەیە، ئەم شوێنەوارانەش كۆنترین بەڵگەن بۆ ژیان لەسەر زەوی.\nزاناكان ئاشكرایانكردووه ، ئەو جۆرە زیندەوەرانە سەربە خێزانی ئەو زیندەوەرە وردانەن كە لە بەكتریا دەچن و ئێستا لە دەوروبەری گەرووی هەوا گەرمەكان دەژین كە لە قوڵایی دەریاكانەوە دەردەچن و دەبنە كۆنترین بەڵگەی ناسراو بۆ ژیان لەسەر زەوی ، ده‌شلێن ئەو شوینانەی كە هەوای گەرمیان لێوە دەردەچێت ڕەنگە لانكەی ژیان بوبێتن لەسەر زەوی دوای ئەوەی هەسارەكە پێكهاتووە.\nتوێژەرەوە و زاناكان دەڵێن، مەریخ كە نزیكترین هەسارەیە لە زەوییەوە لەو كاتەدا ئۆقیانوس لەسەر ڕووەكەی بووەو ڕەنگە دۆخێكی هاوشێوەی هەبووبێت بۆ دەستپێكردنی ژیان ، له توێژینه‌وه‌یه‌كدا هاتووه كە لەوەرزنامەی نەیچەردا بڵاوكراوەتەوە باس لەوە كراوە كە دەزوولەو لوولەی ورد شێوەی ئۆكسیدی ئاسن یان ژەنگ وەردەگرێت كە زیندەوەرانی ورد دروستیان كردووەو چەند توێژێكی كوارتز دایپۆشیوەو هەموو ئەوانەش وای لە زاناو توێژەرەوەكان كردووە بگەنە ئەو ڕایەی كە ئەو جێماوە بەبەردبووانەی كە لەباكوری خۆرهەڵاتی كەنەدا دۆزراوەتەوە زیندەوەرانی ورد دروستیان كردووە .\nپسپۆڕی كیمیای زیندەیی لە زانكۆی لەندەن " ماتیۆ تود " كە بەشدارە لەو توێژینەوەیەدا ده‌ڵێت ، تێگەیشتنی چۆن و كەی ژیان لەسەر زەوی دەست پێدەكات یارمەتیدەرە بۆ وەڵامدانەوەی پرسیارە كۆنەكان وەك ئەوەی لەكوێوە هاتوین ؟ ژیان لە شوێنی دیكەی ئەم گەردونەدا هەیە ؟؟\nبونیادی زیندەوەرانی وردی سەرەتایی زۆر لەو بەكتریانەی ئێستا دەچن كە لە نزیك گەرووی ئاوە گەرمەكاندا دەژین كە دەوڵەمەندن بە ئاسن ، زانایان لەو بڕوایەدان ئەو زیندەوەرانەی كۆن و ئێستاش هەر لەسەر ئاسن ژیاون و زەویش بەر لە (4.5) ملیار ساڵ دروست بووەو ئۆقیانووسەكانیش بەر لە (4.4) ملیار ساڵ .\nجێی ئاماژه‌یه ، ئەگەر تەمەنی ئەو بەبەردبووانە (4.24) ملیار ساڵ بێت، ئەوە ئاماژە یە بۆ سەرهەڵدانی هاوكاتی ژیان دوای دروستبوونی ئۆقیانووسەكان و وا دیارە ئەو بەبەردبووانەش كۆنترین بەڵگەن لە چاو ئەوانەی تردا كە پێشتر دۆزراونەتەوە و مێژووی سەرهەڵدانی ژیان پشتڕاست دەكەنەوە لەسەر زەوی .\nئامێرێكی زیره‌ك یادگه به‌هێز ده‌كات و هانی بیر و هۆش ده‌دات\nداهێنانی مۆبایلێك كه هه‌رگیز پێویستی به بارگاویكردن نابێت\nهواوی نوێترین مۆبایلی خۆی به ناوی NOVA 5I PRO ئاشكرا كرد!


کوشتنی قاسم سلیمانی و ئەبومەهدی موهەندس و هەموو ئەوانەی لەگەڵیان کوژران، لە لایەن هێزەکانی ئەمریکا، عیراق بەرەو دۆخێکی تازە دەبات.\nچاک یان خراب، ئارام یان دژوار، جارێ روون نیە، ئەوەی کە روونە ئەوەیە گۆڕەپانی عێراق لەشەڕی بە وەکالەتەوە دەگوزرێتەوە بۆ شەڕی رووبەڕووی نێوان هەردوو یاریچی ناو یاریەکە کە ساڵانێکە لە پشتی پەردە، هەروەها لە رێگەی ئەوانی دیکە شەڕی یەکتری دەکەن.\nهەموو لایەک دەزانین کە شەڕی ئەمەریکا- ئێران لە عێراق شەڕی باڵادەستی و بەرژەوەندیەکانە، تا ئەمڕۆش براوەی ئەو شەڕە دیارنیە، ئەوەی دیارە دۆڕاوەکەیە، کە چین و توێژەکانی خەڵکی عێراقن، دۆخی نا سەقامگیری سیاسی لە عێراق ئەو ولاتەی نقوومی چەندین قەیرانی سیاسی و ئابووری و ئەمنی کرد.\nدوای هەلبژاردنەکانی ی ئەنجوومەنی نوێنەرانی عێراق، ناکۆکیەکانی نێوان ئەمەریکا و ئێران لەسەر دانانی سەرۆک وەزیران زیاتر زەق بوونەوە، بەڵام ئەوسا پەیوەندی ئەو دووانە نەگەیشتە دابڕانی تەواو، بۆیە هەردوولا رێکەوتن لەسەر دابەشکردنی کێکەکە، تا ئەو رۆژەی خەڵک بە ناوی دژایەتی گەندەڵی و چاکسازی رژانە مەیدانەکان، دواتریش ئاستی داخوازیەکانیان بەرزکردەوە بۆ درووشمی سیاسی لە هەڵوەشاندنەوەی حکومەت، هەموارکردنەوەی یاسای هەلبژاردن و ئەنجامدانی هەلبژاردنی پێش وەختە.\nخۆپیشاندانەکانی بەغدا و شارەکانی دیکە، هەڵوێستی ئەمەریکا و ئێرانیان دابەشکرد بەسەر دوو بەرە، لە پشتیوانی و دژاتەتیکردنی خواستەکانی خەڵکی، ئەمەریکا بە پشتیوانیکردنی خواستەکانی خۆپیشاندەران لە پشتی ئەو بزاوتە ناڕازیە بوو کە درووشمی گۆڕینی دەمووچاوە سیاسیەکان و تەنانەت درووشمی ( با بارکات ئێران)یان هەڵگرت بوو، ئێرانیەکانیش لەگەڵ پینەوپەڕۆکردنی پرۆسە سیاسیەکە بوون.\nبۆردومانی بنکە سەربازی K1 ی ئەمەریکا لە کەرکوک، لێدانی بارەگاکانی حەشدی شەعبی و کوژرانی سەرکردەکانی حزب اللەی سەر بە حەشدی بەدوای خۆی هێنا، دوای ئەمانەش لایەنگرانی حەشدی شەعبی هەلدەکوتنە سەر باڵوێزخانەی ئەمەریکا لە بەغدا، هەموو ئەوانە بە کووشتنی قاسم سلێمانی و مودەرسی تەواوبوون.\nخستنەڕووی هۆکارەکانی سەرهەڵدانی کیشەکانی نێوان ئەمەریکا و ئێران بۆ ئەوەمان بڵێین ئەو کێشانە رەگ وڕیشەی خۆیان هەیە، ئەوەی گرنگە ئەوەیە کە کورد چۆن خۆی لەو شەڕە بەدوور دەگرێت؟\nلە رابردوو کورد پڕوشکی ئاگرەکەی بەرکەوتووە، زۆر جاریش ململانێ ناوخۆیاکان کوردی بەسەر دوو بەرە ناکۆکەکە دابەشکردووە و باجی زۆریشی داوە.\nئیستا کە گۆمی شەڕەکە لە عێراق قوڵتر دەبێت، حەق نیە کورد زامەکانی خۆی بکوڵێنێتەوە، بگرە دەبێت بەیەکریزی کوردستانی مامەڵە لەگەل پێشهاتەکان بکات، لەو رووداوانەی کە روودەدەن کەس هەلوێست بەوی دیکەی نەفرۆشێتەوە، چونکە نە شەڕەکەی هی کوردە نە کوردیش یارکەری ئەو شەڕەیە.\nئێستا کە لە عیراق پەردە لەسەر یاریکەرەکانی پشتی پەردە هەڵدراوەتەوە، دەبێت هەرێمی کوردستان لە شەڕی بە وەکالەت بەدوور بگیرێت، وەک چۆن پیشینان دەیانووت( شەڕ لە بادینان تۆز لە دەرگای ئێمە)\nبا ئەو تۆزە کورد نەخنکینیت.\n1/3/2020 11:09:20 PM


بازاڕی رۆمانی سێكسی گەرمە\nیەک شەممە, 09 ئەیلول 2012 20:13\nZKW: جێگای سەرسوڕمان نەبوو بۆ ناوەندە رۆشنبیری و چاپەمەنییەكانی ئەوڕوپا، كە رۆمانی (ناوچە هەستیارەكان) رۆمانی رۆماننوس (شارلۆتە رۆش)، وەك یەكێك لە پڕ فرۆشترین رۆمانەكان دەركەوێت، بەشێوەیەك كە زیاتر لە یەك ملیۆن دانەی تەنها لە یەك ساڵدا لێ فرۆشرا، دوای ئەوەی ئەم رۆمانە بەربەست و سنوورە كۆمەڵایەتییەكان دەبەزێنێت و زۆر بە روونی قسە لە بارەی ریزپەڕی و ناوازەیی سێكسی دەكات، بە بەراورد بە رۆمانە سێكسییەكانی تر، كە لە ساڵانی پێشووتر نوسراون. رۆمانی (ناوچە هەستیارەكان)، شانبەشانی رۆمانێكی تر دێت، كە لەم دواییانە لەلایەن (ئەنیسە تەمسمانی) وەزیری دەست لەكاركێشاوەی بەلجیكا چاپكراوە، یەكەم كەسە بەرەگەز خەڵكی ئەوڕوپا نەبێت و بچێتە پۆستێكی باڵا لە وڵات. ئەو لەگەڵ چاپكردنی رۆمانی ( ویتسترات)، ناوەندە سیاسی و ئەدەبییەكانی بەلجیكای تووشی شۆك و سەرسوڕمان كرد، چونكە رۆمانەكەی لە جیاتی ئەوەی لە بواری سیاسەت بێت، بواری سێكسی گرتۆتەوە. (ئەنیسە) لە رۆمانەكەیدا بە پشت بەستن بە خەیاڵ و اقیع، چیڕۆكە سێكسییەكانی خۆی داڕشتوە. چاودێران وایدەبینن، كە رەنگ بێت ( ئەنیسە ) لە رێگای رۆمانەكەیەوە ئاماژە بەو پەیوەندییە روون و ئاشكراییەی نێوان سێكس و سیاسەت بكات.\nنووسەری رۆمانی ناوچە هەستیارەكان\nنووسەری رۆمانی (ناوچە هەستیارەكان)، كچێكی بەرەگەز ئەڵمانیە‌و تەمەنی سی و یەك ساڵە، یەكێكە لە بەناوبانگترین پێشكەشكارانی پرۆگرامە كورتەكان لە تەلەفزیۆنی ئەڵمانی، بەگوێرەی رۆژنامەی (دوتج ویلە)ی ئەڵمانی، نووسەر لە رۆمانەكەیدا باسی هەموو ئەو لایەنە سێكسییانە دەكات، كە هەموو كەسێك بە ئاسانی ناتوانێت بیریشی لێبكاتەوە، لە رۆمانەكەیدا شەهوەتبازی و غەریزە سێكسییەكانی بەشێوەیەكی قێزەوەن و ناشرین وروژاندوە، لە رێگای جەستەی پاڵەوانی رۆمانەكە‌و ئەو كردە سێكسییانەی شەوان لەگەڵ عاشقانی جەستەیی و راوكەرانی دەیكات، سەرەڕای ئەوەی توانیویەتی وەسفی ریزپەڕی سێكسی بكات و بە كردەیەكی سێكسی ئاسایی بیبینێت، كە شەوانە لە سەر پێخەفی سێكسی ئەڵمانیا روودەدات، بێ ئەوەی كەس لە خۆی راببینێت باسی لێوە بكات.\nئەوەی سەیر‌وسەمەرەیە لە پاڵەوانی ئەو رۆمانە، بریتییە لە ئەنجامدانی سێكس بەتایبەت لە كاتی سووڕی مانگانە، لەگەڵ ئەوەی لە نەخۆشخانەی نەخۆشییەكانی كۆم كەوتووە، كەچی ئارەزووی كردەی سێكسی دەكات‌و ئامادەییە بۆ سێكسكردن لە دواوە، ئەو لە پەیوەندییەكی توند دایە لەگەڵ پاشماوەكانی جەستەی و كردە سێكسییەكان. لەم بارەوە سەرنووسەری گۆڤاری (بریغیتە)، كە گۆڤارێكی ژنانەی ئەڵمانیە، دەنووسێت" لە كاتی خوێندنەوەی ئەو رۆمانە دووچاری رشانەوە‌و بارێكی دەروونی خراپ بوومەوە"، هەرچی رۆژنامەنووسی هۆڵەندی (جێرمان)ە، كە رۆمانەكەی بە زمانە بنەڕەتییەكەی خوێندۆتەوە، گوتی" ئەو رۆمانە پەردە لەسەر دیوی دواوەی جوانی و نەرمونیانی ئافرتت هەڵدەداتەوە، ئەوە پیشان دەدات كاتێك ئافرەت دەبێتە سەرچاوەی شەهوەت‌و سێكسبازی قێزەوەنی ئەو، كە هیچ شتێكی تر لە بەرچاو ناگرێت، بێجگە لە تێركردنی برسیەتی سێكسی و شەهوەتبازیەكانی خۆی". ئەو لە درێژەی قسەكانیدا سەرەڕای ئەوەی رۆمانی ناوبراو بە بوێر لە قەڵەم دەدا، بەڵام بە نموونەی رۆمانە بێڕەوشتەكانی دەبینی. شایانی باسە رۆمانی سێكسی لە رۆژئاوادا، گەشەیەكی بەرچاوی كردوە‌و رووبەڕێكی بەرفراوانی رۆمان و چیڕۆكی گرتۆتەوە، بە پێچەوانەی رۆژهەڵات، كە رۆمانی سێكسی بەشێوەیەكی شەرمنانە دەنووسرێ و دەخوێنرێتەوە. بۆنموونە نووسەری نەمساوی (ئەلفرێد یەلینك) وەرگری خەڵاتی نۆبل، بە هۆی رۆمانەكانیەوە بە كەسێكی پۆرنۆگرافی و بەرجەستەكەری پەیوەندییەكی وروژێنەری سێكسی رووت تاوانبار دەكرێت. رەخنەگرە ئەوڕوپییەكان، لە رەخنەكانیاندا بۆ رۆمانی سێكسی ئەوڕوپی، بۆ نموونە وەك رۆمانی (مەدام بۆفاری) ی گۆستاف فلۆبێر، جەخت لەسەر ئەوە دەكەن، كە ئەو رۆمانانە پڕوپاگەندەكردن و رەواجدانە بە بەڕەڵایی، لەلایەن ئەو رۆمان نووسە بۆرجوازیانەی، كە بە بەرهەمی پێشكەوتنی سەرمایەداریان دەبینن لە ئەوڕوپا و پێیان وایە لە سەر دەستی ئەوان رۆمانی رۆمانتیكی و ئیرۆتیكی گوازیتەوە سەر رۆمانێك، كە تەنها گرنگی بە شەهوەت و سێكسبازی و پەیوەندی جەستەیی و پۆرنۆگرافیا دەدات، كە لە پێشدا ئەدەبی ئەوڕوپی شتی وای بەخۆوە نەدیوە. هەندێ كەس پێیان وایە نووسەرانی عەرەب، كێبڕكێیانە لەسەر نووسینی رۆمانە سێكسییەكان، كەچی لە راستیدا ئەمە زیاتر لە سەرنووسەرانی رۆژئاوا جێبەجێدەبێت، بە بەراورد لەگەڵ نووسەرانی عەرەب، تا ئەو ئاستەی كە رۆژنامەی (داخ بلاد)ی هۆڵەندی، دەنووسێت" پەرتوكخانەكان بەرگەی ئەو ژمارە زۆرەی رۆمانە سێكسیەكان ناگرن، كە تەنها بە پاڵنەری قازانج دەنوسرێن و هیچ ئامانجێكیان نیە، جگە لە قازانجی ماددی لە رێگای وروژاندن و خۆشی بەخشینی سێكسی".\nناشرینكردن لە ئەدەبی ئیرۆتیكیدا\nناشرینكردن لە نێو ئەدەبی ئیرۆتیكی گەیشتۆتە راددەیەك، كە رۆمان ببێتە ئامرازێك بۆ داواكاری و بانگهێشتی سێكسی، كە تیایدا نووسەران بە ئاشكرا، بە ناسكی و جوانی و وروژانە سێكسییەكانی خۆیان هەڵدەدەن، بۆ نموونە رۆمان نووس (كارلاین) پێیوایە سێكس ئەزمونێكی دەردەست كراوە‌و پێویستە لە پەرتووكەكاندا بخرێتەڕوو. شایانی باسە، ئەم جۆرە نووسینە لە ئەدەبی ئیرۆتیكی گەیشتۆتە ئاستێك لە كاتی ئێستادا بەڕێژەیەكی زۆر دەخوێندرێتەوە‌و رەواجێكی زۆر گەورەی لە بازاڕی كتێبدا هەیە، كە هیچ جۆرە كتیبَكی تر ناتوانێت بەربەرەكانێی بكات. یەكێك لە گرنگترین ئەو رۆمانانەی لەلایەن ئەوڕوپیەكان بەتایبەت هۆڵەندی و بەلجیكیەكان دەخوێندرێنەوە، رۆمانەكانی (لیبولد دو ساشر)ە، كە تیایدا وەسفی كردە سێكسییەكان دەكات و باس لە بەكارهێنانی ئازاری جەستەیی و دەروونی و سەركۆنەكردنی ئافرەت دەكات و بەكاریان دەهێنێت بۆ وروژاندنی سێكسی، بەشێوەیەك ئەو دەڵێت" گرووپێك لە ئافرەتان هەن ئارەزووی كردەی سادی لە سێكسكردندا دەكەن، بۆیە منیش ناچارم ئارەزووەكانیان بەدیبهێنم". لە وڵاتە عەرەبییەكان نموونەی بەرچاو هەن لەسەر ئەو دوفاقیەی كولتوری عەرەبی پێی دەڕوانێتە بابەتی نووسینە سێكسییەكان لە ئەدەبدا، لەم بارەشەوە رۆماننوسی لوبنانی (عەلویە صەبح) خاوەنی رۆمانی (ناوی دڵداری) باسی ئەوە دەكات، چۆن رەخنە لە هەندێ كاتدا دەبێتە بابەتێكی تەواو نێرانە، بەو مانایەی كە لە وڵاتە عەرەبیەكان رەخنەكردنی رۆمان‌و نووسینە سێكسییەكان لەپاڵ ئەو ئیزدواجیەتەی كولتوری عەرەبی بۆ سێكس هەیەتی، بەدەرە لە رەخنەی ئەدەبی زانستی و دەچێتە بواری رەخنەیەكی نێرانەی رووتەوە. ئەو رۆماننووسە لە باسی خستنەڕووی لەش لە رۆمانەكانیدا، جەخت لەسەر ئەوە دەكات، باسكردن و خستنەڕووی لەش و پێكهاتە جەستەیەكان لە رۆمانەكانیدا، بریتیی نییە لە شەهوەتبازی، سێكسیش گوزارشتە لە جەستە بەدەر لەوەی بچێتە بواری مەسرەفگەرایی و تەكنیكی سێكسی. لە درێژەی قسەكانیدا وا دەردەكەوێت، كە سێكس بەلای ئەوەوە كردەیەكی ژیانكردە، نە سێكس لە ژیان جیا دەبێتەوە‌و نە ژیانیش بێ سێكس دەكارێت، جیابوونەوەشی كردەیەكی نامرۆییە. ئەو وا دەبینێت، لە رۆمانەكانی باس لە لەشی ئافرەتێك دەكات، كە لە ناوەڕاستی تەمەنیدایە و جەخت لە سەر چۆنیەتی ژیاندنەوەی ئارەزووەكانی دەكاتەوە، ئەو لەسەر ژیاندنەوەی لەش و زیندووكردنەوەی ئارەزوەكان كاردەكات، بەشێوەیەكی مرۆیی، نەوەك بە شێوەیەكی سێكسی رووت، بۆیە ئەو پێیوایە، نووسینەكانی دەچنە بواری ئیرۆسیەت و زیندووكردنەوەی ژیان، نەوەك لەشفرۆشی. تێڕوانێنێكی تر پێیوایە، ئەدەبی سێكسی ژنانی عەرەب، دەچێتە بواری ئەدەبی تەرفیهی چەقبەستوو لە نێوان واقعیەت و رۆمانسیەت، ئەمیش ئەدەبێكە، تاكو ئێستاش لە ژێر كۆتوبەندە كۆمەڵایەتی و ئایینیەكان دەرنەچووە بە پێچەوانەی رۆژئاوا، كە دەمێكە توانیویەتی لەم پێوەرە كۆمەڵایەتی و ئایینییانە خۆی قوتاربكات.\nتێڕوانینی شەرمنانە بۆ رۆمانە سێكسییەكان\nلە كۆمەڵگەی عەرەبیدا، بەشەرمەوە رۆمانە سێكسییەكان دەخوێندرێنەوە، رێسا و تێڕوانینە ئاینیەكان تاكو ئێستاش لە بەرامبەر ئەم جۆرە نووسینانە دەوەستنەوە، بۆ نموونە لە میسر ساڵی 2003 لەگەڵ دەركەوتنی كتێبی (دە ئامۆژگاری بۆ عیشق لەگەڵ ژنان)، خەڵكانێك ناڕەزایی خۆیان پیشاندا لەبەرامبەر دەركەوتنی ئەم پەرتووكە‌و پێیان وابوو، كۆمەڵێك گوزارشتی سێكسی ئابڕوبەر لەخۆ دەگرێت و فەرموودەكانی پێغەمبەری ئیسلام (د.خ)و ئایەتەكانی قورئان بۆ كۆمەڵە گوتەیەكی سێكسی ناشرین بەكاردێنێت. كەچی رۆمان نووس (لەیلە ئەتڕەش)، پێیوایە، كەموكوڕی ئەدەبی نییە ئەگەر نووسەر ئەو قەدەغەكراوانە فەرامۆش بكات، كە لە ژێر كاریگەری كۆتوبەندی كۆمەڵایەتی و دەسەڵاتی باوكسالاری و دەسەڵاتی سیاسی داپلۆسێنەر داڕێژراون. شایانی باسە زۆرێك لە رۆماننووسە عەرەبەكان هاوشێوەی (عالیە مەمدوح و لەیلا عوسمان) لە رۆمانەكانیاندا بوێرانە لە بابەتەكانی سێكس نزیك بوونەتەوە، بەڵام بەرهەمەكانیان دوچاری رەخنە و توانجێكی زۆر بۆتەوە، بەو پێییەی ناوەڕۆكی رۆمانەكانیان لەگەڵ دابونەریتی كۆمەڵگا‌و پارێزەرانی دەسەڵاتی نێرسالاری ناگونجێت.\n- لە گۆڤاری (كۆوار) وەرگیراوە.


عەبدولکەریم شێخانی: خرتکە و پرتکە/ بەشی پانزەهەم. – WTARIKURD\nپێم وایە زەویمان بۆ گۆڕ دەست ناکەوێت\nجارێکیان دوو کەسی ئاشنای یەکدی دەچن بۆ بەجێهێنانی فەریزەی حەج. لەکانی سووڕانەوە (طواف) بە دەوری کعبەدا یەکێکیان دەڵێ: خوایە لێرە, لەم شوێنە پیرۆزە بمرم. ئەوی دیکەیان دەڵێ: خوایە لێرە نەمرم و کە چوومەوە ئینجا لەنێو ماڵ و منداڵی خۆم بمرم. ئەوەی یەکەم دوعاکەی گیرا دەبێ و لەوێ کۆچی دواێی دەکات و بەپێی رێوڕەسی سعودیە دەینێژن. ئەوەی دیکە دەگەڕێتەوە و دوای ماوەیەک نەخۆش دەکەوێت. ئیدی دۆست و خزم و ناسیاو سەری لێ دەدەن ورەی دەدەنە بەر و دەڵێن برا تۆ بۆ خۆت وا لێ دەکەی, ئینشائەڵلا هیچ نییە و چاک دەبیتەوە و وەک گوێزی ساغت لێ دێتەوە. کابرا دەڵێ: چاک بوونەوەی چی, من خۆم دەزانم لە کاتی سووڕانەوە بە دەوری کعبەدا چ گوویەکم خواردووە.\nلە فێسبووک مامۆستایەکی ڕیش جوان, سبحان اللە هەر دەتگوت لەگەڵ( إمام یحیى) ی ئیمامی یەمەن کە لە ماوەی جەنگی دووەمی جیهانی ئیمامی یەمەن بوو و وێنەکەیم لە ڕۆژژمێرێکی گیرفان دیبوو سێوێکن کراون بە دوو لەتەوە, ئەوئیمامەی وەک پیاوان هەتا مابوو نەیهێشت تەلەفۆن و ڕادیۆ و ئەو شتە کافرکردانە پێ بنێنە ئەو وڵاتەوە, ئەو مامۆستایە دەفەرموێ: پێویستە حکوومەت دەستی هەموو ئەو بەرپرسانە ببڕێ کە دزییان لە موڵک و ماڵی میللەت کردووە. کە ئەمەم خوێندەوە بەدەست خۆم نەبوو پێکەنینم هات و بیرم لەوە کردەوە خۆ ئەگەر ئەوە بکرێت هێچ بەرپرسێکی گەورە نابینی دەستی نەبڕابێ و بەزەییم پێیاندا دەهاتەوە کە چۆن نان دەخۆن و ئیش و کاری خۆیان دەکەن و چۆن لە تەوالێت خۆیان پاک دەکەنەوە و لە هەمووی گرنگتر چۆن پارە دەژمێرن و دەیخەنە ناو مەکینەی پارە ژماردنەوە. بیرم لەوەش دەکردەوە, باشە ئەگەرحكوومەت دەستى ئەوانە ببڕێ, ئەی کێ دەستی حکوومەت ببڕێ؟! ناکا ئەو کارە بە میللەت بسپێرن.\nلە مێژە بیری لێ دەکەمەوە, بەڵام حکوومەت بیری لێ ناکاتەوە و باکی پێی نییە. ئەگەر دەسەڵاتدارانی وڵات بە حزب و حکوومەتەوە مەبەستیان خزمەتکردنی میللەت بێ, دەبێ ئەوان هەوڵ بدەن و بیر بکەنەوە کە ئەو خەڵکە پێویستی بە چییە و چ شتێک سوود بە میللەت دەگەیەنێ ئەوەی بۆ بکەن. بۆ نموونە ئەو ئاوەڕۆ پیسەی لە شارەکان هەیە دەڕوا و تێکەڵ بە ڕووبار و زێیەکان دەبێتەوە و پیسی دەکات دەیانتوانی پاکی کەنەوەو خڵتە و پیسییەکەی لێ بگرن و بیکەن بە پەین, خۆ ئەگەر هەموو پەینی پێویستیشی دابین نەکردایە, بەشێکی زۆری دابین دەکرد و ئەو پارەیەى دەیدەین بە پەێن لە نێو وڵاتدا دەمایەوەو بۆ وڵاتانی بێگانە نەدەچوو و ئاوەکەشی بۆ کشتوکاڵ ئاودان بەکار دەهات. وڵاتانی دیکە ناهێڵن ئەو ئاوە قورسە ژینگە و ئاوە پاکەکەىش پیس کات. بەڵام گەر بەربرس هەر بیر لە لادانی پارە و سامانی وڵات بکاتەوە و ماشەڵڵا ئەوەندەش زۆرن, ئەوەی هەیە هەر بەشی خۆیان دەکات هیچی بۆ مووچە و پڕۆژە نامێنێتەوە و هەزار سوێندیش دەخۆن و دەڵێن پارەمان نییە و دەبێ چاو لە بەغا چڕ کەینەوە تا بە هەزار دوعاو ناڵەی عەلی پارەمان بۆ دەنێرێ. خۆیان تا ئێستا کارگەیەکیان پێکەوە نەناوە و ئەوەی هەشبوو تەفروتوونایان کرد و کردیانە ئاردی ناو دڕکان. کارگەی جگەرە لە هەولێر و سلێمانی, کارگەی مافوور, کارگەی شیرەمەنیی هەولێر, دۆشاوی تەماتەی هەریر و چەندانی دیکە چییان لێ هات و بۆ نەمان؟ ساڵانە چەندان ملیۆن دۆلار دەچێ بۆ دەرەوە بۆ هاوردەکردنی جگەرە لە دەرەوە, نەدەکرا چاکسازی لەو کارگانەدا بکرایە جۆری جگەرەکە باشتر بکرایەو بشناردرایە دەرەوە و لە جیاتی ئەوەی جگەرە بکرین بمانفرۆشتایە؟ هەروەها سەبارەت بە کارگەکانی دیکەی وەک دۆشاوی تەماتە و شیرەمەنیش. بەڵام لە جیاتی ئەوەی حکوومەتی هەرێم ئەوە بکات چەند کارگەیەکی سپاردووە بە کەرتی تایبەت, باشە ئەو کەرتی تایبەتە پارەی لە کوێ بوو؟ بە میرات یۆی ماوەتەوە؟ ئێوە جڵەوتان بۆ شۆر کردوون و یارمەتیتان داون بە ئارەزووی خۆیان قاچاندوویەتیانەوە, خوا پێم نەگرێ ڕەنگە پشکی زۆریشی هی خۆتان بێ و ناوتان ناوە کەرتی تایبەت و هەر تایبەتیش بەخۆتانە، بەڵام بە ناوی کەسانی دیکە.\nکرێکارێک لە یەکێک لە کارگەکان هەبوو شوفێر بوو, بەڵام لەبەر ورگی تا ڕادەیەک وەکو پێویست نەدەجووڵا, بۆیە وەک یارمەتی لە چێشتخانەی کارگە دایاننابوو . ئێوارەیەک هەندێک کرێکار کە چووبوون بۆ کار لە دەرەوەی کارگە دەگەڕێنەوە و داوای خواردنى لێ دەکەن, کابرای ورگ زل دەڵێ نەماوە و ئێوە درەنگ هاتنەوە. دەڵێن باشە چیمان هەبوو؟ ئەویش دەڵێ شفتە. دەڵێن باشە هەر هیچ هیچ نەماوە؟ ئەویش دەڵێ تەنیا 30 شفتە ماوەو ئەویش هەر بەشی خۆم دەکات. توخوا با ئەوەشتان بۆ بگێڕمەوە. کوڕێکم دەناسی هەر چەندە لە ئێمە بچووکتر بوو، بەڵام بەهۆی خزمێکیەوە دەهات لامان دادەنیشت. باوکی ئەو کوڕە کلی دەکرد چاوی و سمیڵی بادەدایەوە. کوڕەکە جارێکیان گوتی: باوکم ئێمەی لە ساوار گرتبوو و هەر دەیگوت ڕۆڵە ساوار ئالیکی مێردانە. ئێوارەیەکیان خەریکی ساوار خواردن بووین دیتم هەر کە خافڵ دەبووین ئاوڕێکی بۆ دواوە دەدایەوە و شتیکە دەخستە دەمی, گوتی من خۆم وا دەرخست کە ئاگام لێ نییە و هەر کە باوکم ئاوڕێ دایەوە خێرا هەستام, سەیرم کرد قاپێک هێلکە و قاورمەی لە پشت قوونی خۆی شاردۆتەوە و بە دزیی ئێمە هێلکەو قاورمە دەخوات. وا تێ بکەم ئێستا ئێمە هەمان دەوری ئەو کوڕ و باوکە دەبینین.\nئینجا با بێینەوە لای بابەتی زەوی و بۆ بەشی گوڕستان نەماوەتەوە. جارێ هەرچی زەویی چاک بە کەڵک هەیە هەر بەرپرسە و چەندان دۆنمی دابڕیوە و کردوویەتی بە باخ و ڤێلای جوانی تێدا دروست کردووە بە حەوزی مەلە وداری میوەی هەمەجۆر کە وەکو بەهەشت وایە وئیدی چی خوا پێی ناخۆش بێ و ئەوان پێیان خۆش بێ لەو باخانە بەرچاو دەکەون و نازانی سەیری کوێیان بکەیت. ئەمە لەلایەک, لەلایەکی دیکەوە ئەو زبڵ و زاڵ و خۆڵ و خاشاکەی هەموو ڕؤژێک چەندان تؤنە و دراوە بە کەرتی تایبەتی قوڕبەسەر و هەژار یۆ ئەوەی دوو قرۆشیان دەست کەوێ, لەو دەشتانە فڕێ دەدرێن و وردە وردە هەموو زەوییەکان داگیر دەکەن و ئیدی زەویی نزیک بۆ گۆڕستان نامێنێتەوە, بەڵام ئەو خۆڵ و خاشاکە سوودی بۆ هەندێک هەژار و لێ قەوماو هەیە کە ڕۆژانە دەچن بەناویدا دەگەڕێن پارچە وایەرێک, قوتووی پیپسی و کۆکاو هی ساردەمەنیی دیکە و شتی دیکەی تێدا دەدۆزنەوە و دەیفرۆشنەوە و گوزەرانیان لەسەر ئەوەیە, ئیدی ئاوێ بێنە و دەستان بشۆ. دیسان دەڵێم خوای گەورە ئاگادارتان بێ و هەر ساغ و سەلامەت ین.\nعەتا قەرەداخی: گەڕان بە دوای بەهاکانی جوانیدا لە شیعری گۆراندا/ بەشی هەشت.


یه‌كێتی هه‌نارده‌كردنی نه‌وتی كه‌ركووكی بۆ توركیا ڕاگرت\nبه‌رپرسێكی یه‌كێتیی نیشتمانیی كوردستان به هێزی چه‌كداره‌وه چووه‌ته نێو به‌شی هه‌نارده‌كردنی كۆمپانیای نه‌وتی باكور و به‌ڕێوه‌به‌ره‌كه‌ی له شوێنی خۆیدا ده‌ستبه‌سه‌ركردووه و ناچاری كردوون هه‌نارده‌كردنی نه‌وتی كه‌ركووك له ڕێی بۆڕی نه‌وتی هه‌رێمی كوردستان بۆ توركیا بوه‌ستێنن.\nسه‌رچاوه‌یه‌كی تایبه‌ت له مه‌ڵبه‌ندی كه‌ركووكی یه‌كێتیی نیشتمانیی كوردستان به "وشه"ی ڕاگه‌یاند، به‌یانی ئه‌مڕۆ پێنجشه‌م هه‌نارده‌كردنی نه‌وتی كه‌ركووك بۆ توركیا له ڕێی بۆڕی نه‌وتی هه‌رێمی كوردستان وه‌ستێنرا.\nله‌باره‌ی هۆكاری وه‌ستاندنه‌كه‌ی ئاماژه‌ی دا، ئاسۆ ئه‌ڵمانی به‌رپرسی مه‌ڵبه‌ندی كه‌ركووكی یه‌كێتیی نیشتمانیی كوردستان به هێزێكی زۆره‌وه چووه‌ته نێو به‌شی هه‌نارده‌كردنی كۆمپانیای نه‌وتی باكور و به‌ڕێوه‌به‌ره‌كه‌ی ناچاركردووه فه‌رمان به وه‌ستاندنی هه‌نارده‌ی نه‌وتی كه‌ركووك بۆ توركیا به وێستگه‌كانی هه‌نارده‌كردن بدا و له شوێنه‌كه‌ی خۆشیدا به‌ڕێوه‌به‌ره‌كه‌یان به زه‌بری هێز ده‌ستبه‌سه‌ر كردووه.\nئه‌م هه‌نگاوه‌ی به‌رپرسی مه‌ڵبه‌ندی كه‌ركووكی یه‌كێتی له كاتێكدایه، ئێسته پارێزگاری كه‌ركووك له ئه‌مه‌ریكایه و بڕیاره له‌م ڕۆژانه بۆ كه‌ركووك بگه‌ڕێته‌وه.\nله ژماره‌ی ئه‌م هه‌فته‌ی هه‌فته‌نامه‌ی "وشه" دۆسیه‌یه‌ك له سه‌ر ئه‌م بابه‌ته بڵاوكراوه‌ته‌وه و ئه‌ندامێكی په‌رله‌مانی كوردستان به ڕوونی ئاماژه به‌وه ده‌كات، كه به‌غدا و تاران به هاوكاری یه‌كێتی و گۆڕان ده‌یانه‌وێ كه‌ركووك له كوردستان داببڕێنن.\nئه‌م بابه‌ته 24564 جار خوێنراوه‌ته‌وه


بەرزوبەڕێز بێت یادی هاوڕێی خۆشەویست‌و رابەر دكتۆر جەعفەری شەفیعی - کۆمەڵەی زەحمەتکێشانی کوردستان\nدەسپێک Uncategorized @ku بەرزوبەڕێز بێت یادی هاوڕێی خۆشەویست‌و رابەر دكتۆر جەعفەری شەفیعی\nكۆمەڵە هەر لەسەرەتای دامەزراندنیەوە‌و پاش ماوەیەكی كورت، بەهۆی هەڵسوڕان‌و چالاكی ئەندامان‌و رابەرانیەوە توانی ببێتە رێكخراوێكی جەماوەری‌و جێگای متمانەی خەڵكی كوردستان، ببێت بە رێكخراوێك كە بە هەڵسوڕان‌و تێكۆشانی شێلگیرانە بۆ بەدیهێنانی داخوازییە رەواكانی گەلی چەوساوەی كورد لە رۆژهەڵاتی كوردستان، بە ئاڵاهەڵگربوونی ویست‌و داخوازی رەوای كرێكاران‌و زەحمەتكێشان‌و ژنان‌و سەرجەم چین‌و توێژەكان، پەڕەیەكی زێڕین لە مێژووی هاوچەرخی بزوتنەوەی ئازادخوازیی خەڵكی كورددا تۆماربكات.\nئەوەی ئاشكرایە ئەم شانازیی‌و سەرەوەرییەش بەدی نەدهات ئەگەر باشترین پیاوان‌و ژنانی ئەم نیشتمانە لەم رێبازەدا گیانبازییان نەكردایە‌و بۆ كۆتایی هێنان بە ئازار‌و مەینەتییەكانی هەژاران‌و زەحمەتكێشانی كوردستان فیداكارییان نەكردایە. رەنگە ئەرك‌و خەباتی رابەرانی ئەم بزوتنەوەیە لەسەرەتای دامەزراندنی كۆمەڵە‌و لە بارودۆخێكی پڕ خەفەقان‌و دیكتاتۆری رژیمی پاشایەتی، چارەنوسساز‌و سەرەكی بێت، هەربۆیە هەڵدانەوەیەكی لاپەڕەكانی ژیانی سیاسی‌و كۆمەڵایەتی ئەو هاوڕێیانە دەتوانێت زیاتر لە گەڵ ماندوونەناسی‌و فیداكاریی‌و خۆنەویستی رابەرانی كۆمەڵە ئاشنامان بكات.\nهاوڕێی دكتۆر جەعفەری شەفیعی یەكێك لەو سیما ناسراوو خۆشەویستانەی خەڵكی كوردستان‌و كۆمەڵەیە كە بە درێژایی تەمەنی سیاسی خۆی، بە هەڵسوڕان‌و ماندونەناسی خۆی، گەلێك قازانج‌و دەستكەوتی بۆ بزوتنەوەی شۆڕشگێرانەی گەلی كورد بەرهەم هێنا‌و بە گیانبەختكردنیشی خەسارێكی بێ وێنەی بە كۆمەڵە‌و ئەم بزوتنەوەیە گەیاند كە تا ئێستاش ئاسەوارەكانی هەر پەیدان.\nهاوڕێی رابەر دوكتۆر جەعفەری شەفیعی ساڵی 1330 لە كۆشی بنەماڵەیەكی مەزهەبی لە شاری بۆكان چاوی بەژین پشكوت. خوێندنی سەرەتایی تا وەرگرتنی دیپلۆم لەو شارە تەواو كرد‌و بۆ درێژەدان بە خوێندن چووە شاری تەورێز‌و لەوێ لە رشتەی پزیشكی لە زانكۆی تەورێز درێژەی بە خۆێندندا.\nئەو ساڵانە زانكۆكانی ئێران پڕبوون لەسەرهەڵدانی بیرێكی نوێی شۆڕشگێڕانە دژی دەسەڵاتی پاشایەتی. لەدوای كودەتای ساڵی 1332ی هەتاوی زۆربەی رێكخراوو حیزبەكانی وەك حیزبی تودە بەتوندی سەركوت كران، هەر لەو دەمەدا بوو كە سیاسەتەكان‌و ئایدیۆلۆژیای حیزبی تودە‌و چەپی ئێران لە زانكۆكاندا‌و لەنێو توێژی رۆشنبیر درایە بەر رەخنە‌و لێكۆڵینەوە. شێوازەكانی خەبات دژی دیكتاتۆری شا بۆ جارێكی دیكە لێكدرایەوە. سەرەڕای ئەمەش سەرهەڵدانی شۆڕشە چەكدارییەكانی ساڵەكانی 46=47 لەلایەن سمایلی شەریفزادە‌و هاوڕێكانی لەكوردستان، كاریگەرییەكی قوڵی لەسەر توێژی خوێندكاری كورد لە زانكۆكانی ئێران دانا. دكتور جەعفەر كە هەستكردن بە كار‌و رەنجی خەڵكی كرێكار‌و زەحمەتكێش‌و ئازادیخوازبوون وەك پرەنسیپێكی ژیانی چاولێدەكرد، بیری نوێی شۆڕشگێرانەی ئەوە سەردەمە كاریگەریەكی قو‌وڵتری لەسەر بیر‌و هزری ئەم هاوڕێ خۆشەویستە دانا. هاوڕێ جەعفەر لەگەڵ چوونی بۆ زانكۆ لە ساڵی 1349 پێوەندی لە گەڵ بزووتنەوەی خوێندكاری گرت‌و بە خێرایی بووبە یەكێك لە رابەرانی بزووتنەوەی خوێندكاری زانكۆی تەورێز.\nهاوڕێ جەعفەر شەفیعی هاوكات لە گەڵ خەباتی بزووتنەوەی خوێندكاری لە تەورێز لە گەڵ خەباتی سوسیالیستی‌و بزووتنەوەی چەپ ئاشنا بوو، هەر لەو سەردەمەدا بوو كە بە پێی سیاسەت‌و رێنوێنییەكانی كۆمەڵە، هاوڕێ دكتۆر جەعفەرلەگەڵ كرێكاران‌و زەحمەتكێشان پێوەندییەكانی نزیك كردەوە‌و بوو بە خۆشەویست‌و رابەری ئاشنای كۆمەڵە لە نێو كۆڕوكۆمەڵە كرێكارییەكانی وەك ماشین سازی، كرێكارانی كەوش‌و كرێكارانی قاڵی بافی تەبرێز.\nدوكتۆر جەعفەر لەماوەیەكی كورتدا توانی ببێتە سیمای خۆشەویستی ناو كرێكاران‌و زەحمەتكێشانی كوردستان‌و هەر زۆر زوو پەیوەندی سیاسی‌و خەباتكارانەی خۆی لە گەڵ كۆمەڵانی بەرینی خەڵكی چەوساوە‌و زەحمەتكێشی كوردستان گریدا. هەڵسووڕانی پزیشكی ئەم هاوڕێیە بەستێنێك بوو بۆ پاراستی نەهێنیەكانی تەشكیلات‌و لەهەمان كاتدا پەرەسەندن وبەهێزتر گرتنی پێوەندیەكانی لە گەڵ خەڵك.\nدەستگیركرانی هاوڕێ جەعفەری شەفیعی لە لایەن رژیمی پاشایەتیەوە لە ساڵی 1351ی هەتاویی، مەیدانێكی تری خەبات‌و خۆڕاگری ئەم هاوڕێیەمان بوو. جەلادانی ساواك پاش شەش مانگ ئەشكەنجەو ئازاردانی، نەیان توانی زمانی نەهێنی پارێزی بكەنەوە. دكتور جەعفەر دوای ئازادبوونی لە زیندان شێلگیرتر لە جاران درێژەی بە خەباتی سیاسی‌و رێكخراویی خۆیدا. هاوڕێ جەعفەر دوای تەواوكردنی خوێندنی پزیشكی لە زانكۆی تەورێز‌و گەڕانەوەی بۆ كوردستان دوكتۆرێكی شۆڕشگێڕ بوو كە بۆ سارێژ‌و چارەسەركردنی نەخۆشیەكانی خەڵك، دێ بەدێ دەگڕا‌و لە گەڵ ئەوەشدا خەریكی وشیاری سیاسی‌و رێكخستن‌و سازدانی پێوەندی بەربڵاوی كۆمەڵانی خەڵك بە تەشكیلاتی كۆمەڵەوە بوو.\nدكتۆر جەعفەر ساڵی 1356 لەسەر بڕیاری كۆمەڵە بۆ كوردستان دەگەڕێتەوە. لەو ساڵەدا كە ئاخێزەكانی خەڵكی ئێران دژ بە رژیمی حەمە رەزا شا، رەهەندێكی جیدیتری بەخۆیەوەگرتبوو. رێبەرانی كۆمەڵە لە بڕیارێكدا‌و بۆ ئامادەبوون بەرامبەر هەرچەشنە كردەوەیەكی سەربازیی‌و بۆ بەهێز كردنی باڵی چەكداری كۆمەڵە، چەند كەس لە ئەندامانی خۆی رەوانەی كوردستانی عێراق كرد تا لە ناو ریزەكانی یەكێتی نیشتمانی كوردستان، ئامادەیی سەربازیی‌و چەكدارییان بەهێزبكەن. هەربۆیە ساڵی 1357 هاوڕێ دكتۆر جەعفەر لەگەڵ چەند هاوڕێیەكی تر بۆ ئەم مەبەستە هەڵبژێردران‌و بۆ ماوەیەك لە نێو ریزەكانی یەكێتیدا مانەوە.\nلەو دەورانەشدا دكتۆر جەعفەر، بە ناوی دكتۆر عەزیز‌و وەك پزیشكێك ژیانی زۆرێك لە پێشمەرگەكان‌و خەڵكی ئەو ناوچەیەی لەمەرگ رزگاركرد، سەرەڕای ئەوە ماوە كورتەی چالاكی دكتۆر جەعفەر لە باشوری كوردستان تا ئێستا ناوو یادی ئەو لە نێو دڵی خەڵكی ئەو ناوچەیە‌و پێشمەرگەكانی ئەو كاتی یەكێتیدا لە بیر نەچووەتەوە.\nهاوڕێ جەعفەر لە گەڵ راپەڕێنی گەلانی ئێران بە دژی رژیمی پاشایەتی گەڕایەوە بۆ مەكۆی شۆڕش، لە كوردستانی رۆژهەڵات. لەم راپەرینەدا هاوڕێ جەعفەر وەك رێبەرێكی جەماوەری‌و رێكخەرێكی خەباتكار‌و جێ متمانەی خەڵك، لە شاری بۆكان دەركەوت. دوكتۆر جەعفەر لە سەروبەری شۆڕشی كۆمەڵانی خەڵكی ئێران‌و بەتایبەت بەدوای هێرشی دڕندانەی كۆماری ئیسلامی لە 28 گەلاوێژی ساڵی 1358 بۆ سەر كوردستان، وەك رێبەرێكی بزووتنەوەی شۆڕشگێڕانە لە كوردستان دەوری گێڕا‌و بووبە سیمای ناسراوو خۆشەویستی كۆمەڵانی خەڵك. هاوڕێ جەعفەر لە كۆڕو كۆبوونەوەو میتینگەكانی شاری بۆكان‌و مەهاباد لە ساڵی 58 بە سوخەنرانی‌و بەشداری راستەوخۆی، سەرەنجی خەڵكی بەرەولای خۆی رادەكێشا‌و بەشداری راستەوخۆی لە بەرنگاری ئەو هێرشەی كۆماری ئیسلامی بۆ سەر كوردستانی دەكرد. هەروەها دەستی دایە دامەزراندنی “نەخۆشخانەیەكی خەڵكی” لە شاری بۆكان، كە خەڵكی ئاوایەكانی دەوروبەر‌و بە تایبەت هەژاران‌و زەحمەتكێشان بۆ سارێژ‌و چارەسەركردنی نەخۆشیەكانیان روویان لەو نەخۆشخانەیە دەكرد كە دوكتۆر جەعفەر بۆخۆی لەوێ بەبێ بەرامبەر سارێژو چارەسەری برین‌و نەخۆشیەكانیانی دەكرد. دوكتۆر جەعفەر بەهەڵسووڕانی ماندوونەناسانە‌و تێكۆشانی بێ وچان، وەك سیمایەكی هەمیشە زیندوو، لە بیر وهزری خەڵكی ئەو ناوچەیە ماوەتەوە.\nهەر لەو ساڵەدا دكتور جەعفەر وەك ئەندامی كۆمیتەی نوێنەرایەتی كۆمەڵە لە وەفدی نوێنەرانی گەلی كورد بۆ وتووێژ لەگەڵ نوێنەرانی كۆماری ئیسلامی بەشداری لە دانوستانەكان كرد. شۆڕشگێڕیی‌و راشكاوبوون لە قسەو كردەوەدا یەكێك لە خەسڵەتەكانی دكتۆر جەعفەر بوو لە وتووێژەكان لەگەڵ وەفدی كۆماری ئیسلامی، لە خۆی نیشاندا. دكتۆر جەعفەر لە چەندین میتینگ‌و كۆبوونەوە لە شاری بۆكان، جەماوەری خەڵكی لە راستییەكانی ئەو وتووێژانە‌و سەرجەم سیاسەتەكانی رژیم لە كوردستان‌و ئێران ئاگادار دەكردەوە، بەم جۆرە دەورونەقشێكی گەورەی لە ئاگاە سازی خەڵك سەبارەت بە رووداوەكان دەگێڕا.\nدوای داگیركردنی كوردستان لەلایەن رژیمی سەركوتگەری كۆماری ئیسلامییەوە لە ساڵی 1360، دوكتۆر جەعفەر لە دوو میتینگی گەورەو بەربڵاو، لە ئاوایەكانی دەوروبەری مەهاباد بەشداری كرد كە، وتە بەنرخەكانی ئەم رێبەرە لە خۆبردووە تا ئێستاش لە گوێی خەڵكی ئەو ناوچەیەدا دەزرینگێتەوە. هاوڕێ جەعفەر لە ساڵی 1358وە تا كاتی گیان بەختكردنی ئەندامی كومیتەی ناوەندی كۆمەڵەبوو. هەروەها یەكێك لە دارێژەرانی سیاسەتی كۆمەڵە بوو، كە راستەخۆ لەهەموو گۆڕانكاریە سیاسیەكانی كوردستاندا، رێبەری بزووتنەوەی حەقخوازانەی ئەم گەلە ستەم لێكراوەی دەكرد.\nبەشی هەرەزۆری هەڵسووڕانی هاوڕێ جەعفەری شەفیعی لە ساڵی 1360 بەدواوە بەشێكی بەربڵاوی كاری تەبلیغی لە نێو كۆمەڵەی پێك دەهێنا. لەم ساڵەدا بووبە بەرپرسی رادیۆی كۆمەڵەو سەرنووسەری گۆڤاری پێشڕەو‌و هەروەها چاوەدێری سەرجەم دەزگا تەبلیغیەكانی كۆمەڵەی دەكرد‌و بەگشتی ماوەی 6ساڵ سەرجەم تەبلیغاتی كۆمەڵە لە ژێر چاودێری هاوڕێ جەعفەردا بوو. هەربۆیە لە ژێر تەئسیری سەرجەم رووداوە سیاسیەكانی ئەو كاتی كوردستان‌و یەك لەوانە، لە ژێر تەئسیری كەسایەتی خۆشناو‌و خەباتكارانەی دوكتۆر جەعفەر كۆمەڵە لەماوەی ئەو6ساڵەدا توانی ببێتە حیزبێكی جەماوەری‌و نوێخواز، كە هەموو هەوڵی، ئاشناكردنی خەڵك، لە گەڵ مافە دیموكراتیك‌و مافە ئینسانیەكانی خۆیان بوو. دەورو نەخشی دوكتۆر جەعفەر بەشێوەیەكی بەربڵاو تا هەنووكەش لەسەر بزووتنەوە جەماوەری خەڵك‌و رەوتی سیاسی كۆمەڵەوە دیارە. دوكتۆر جەعفەری شەفیعی لە ماوەی 17 ساڵ تێكۆشانی سیاسی خۆیدا، تەنیا پزیشكێك نەبوو، كە ساڕێژی زامەكانی جەستەیی خەڵك بكا، بەڵكوو دوكتۆرێكی ساڕێژكەری رەنج‌و ناعەداڵەتیەكانی كۆمەڵگای پڕ لە چەوساندنەوەی كوردستان بوو.\n7ی خەزەڵوەری ساڵی 1366هەتاوی، خەزانی ناوادەی پاییز، گڵای سەوزی تەمەنی پڕ بەرهەمی هاوڕێی خۆشەویست‌و تێكۆشەری دوكتۆر جەعفەری هەڵوەراند. لەم رۆژەدا هەواڵێكی دڵتەزێن لە نێو ریزەكانی كۆمەڵە‌و لە نێو چەوساوەكانی كوردستاندا بڵاو بووەوە، هەواڵەكە كوت‌و پڕ‌و دەڵتەزێن بوو. بەڵێ رۆژی7ی خەزەڵوەر، لە كاتێكدا كاك دوكتۆر جەعفەر بۆ ئەنجامدانی مەئمووریەتێكی تەشكیلاتی لە كوردستانەوە بەرەو بەغدا كەوتبووە رێ‌و بە نیاز بوو لەوێوە بەرەو ئورووپا بڕوات، بە داخێكی زۆر گرانەوە تووشی رووداوی پێكدادانی ماشین هات‌و دڵی گەورەو پڕ لە هیوای بۆ سەربەستی‌و رزگاری چەوساوەكانی كوردستان بۆ هەمیشە لە لێدان كەوت.\nهەموو ئەو كەسانەی كە دوكتۆر جەعفەریان دەناسی بە بیستنی هەواڵی گیان بەختكردنی تاسان. هیچ كەس نەیدەتوانی خۆ لە بەر قورسایی ئەم خەمە گەورەیە رابگرێ. هیچ كەس نەیدەویست‌و باوەڕی نەدەكرد ئیتر دكتۆر جەعفەر لە ناوماندا نەماوە‌و هیچ كەس ئامادە نەبوو وشەی تالی مەرگ بە بەژنی بەرزی ئەم تێكۆشەرە ماندوو نەناسە ببڕێت.\nبە داخەوە هاوڕێ دكتۆر جەعفەر لە تەمەنی 36 ساڵیدا چاوە گەش‌و پڕ هیواكانی لێك نا‌و، دڵی گەورەو لێوان لێوی لە هیوای سەركەوتن بۆ رزگاری ئینسان، بۆ هەمیشە لە لێدان كەوت‌و سەنگەری خەباتی شۆڕشگێڕانەی كوردستان‌و چینی چەوساوەی بە ئێمە هاوڕێیانی سپارد.\nگەورەترین رێزلێنان لە یادی هاوڕێی هەمیشە زیندوو، هاوڕێ جەعفەری شەفیعی‌و هەموو گیانبەختكردوانی رێگای ئازادی‌و عەداڵەت، تا گەیشتن بە لووتكەی بەرزی سەركەوتن، درێژەدان بە رێگای پڕ لە شانازی‌و بە بایەخی ئەوانە‌و بێ گومان یاد‌و بیرەوەریەكانی هاوڕێ جەعفەری شەفیعی بۆ هەمیشە لە نێو دڵی ئێمەدا زیندووە، چونكە خەبات بۆ رزگاری ئینسان هەمیشە درێژەی هەیە.\nبابەتی پێشووراگەیاندنی رێكخراوی ئاسۆی ژنی كورد: لە تێزاب كردن بە ژنان تا ئیعدامی رەیحانە هەمووی بەرهەمی دەسەڵاتی رەشی كۆماری ئیسلامیە\nبابەتی دواترشیعری بەناوبانگی (دەلالۆ) مامۆستا شێرکۆ بێکەس بۆ یادی دکتۆر جەعفەر


سكرتێری ئەنجومەنی وەزیرانی هەرێم ڕوونكردنەوەیەك بڵاودەكاتەوە – تۆڕی میدیایی خەڵک\n2019/12/12 - 10:58 PM\nئامانج ڕەحیم سكرتێری ئەنجومەنی وەزیرانی هەرێم لە هەژماری تایبەتی خۆی لە تۆڕی كۆمەڵایەتی فەیسبوك ڕوونكردنەوەیەكی لەسەر ناوەڕۆكی بڕیاری ئەنجومەنی وەزیران ژمارە 41 لە 11/12/2019 بڵاوكردووەتەوە و ڕایدەگەیەنێت،”بە مەبەست بێ یان بێ مەبەست ئەوانەی بە هەڵە تەفسیری ئەو بڕیارە دەكەن ئاماژەیان نەداوە بە نووسراوی ئەنجومەنی وەزیران ژمارە ۱٠۹۷۳ لە ڕۆژی ۱۱_۱۲_۲٠۱۹ كە ئەمڕۆ لە لایەن بەڕێز وەزیری هەرێم بۆكاروباری پەرلەمان تەسلیمی پەرلەمان كراوە و ئەو بڕیارە و پڕۆژەكەیان بە هاوپێچی نووسراوەكە بۆ نێردراوە تا بڕیاری لەسەر بدرێت وتەشریع بكرێت”.\nڕونكردنەوەیەك لەسەر ناوەڕۆكی بڕیاری ئەنجومەنی وەزیران ژمارە ٤۱ لە ۱۱ـ۱۲ـ۲٠۱۹\n1. مەبەست لە بڕگەی دووەمی بڕیارەكە ڕاسپاردنی بەڕێز وەزیری هەرێم بۆ كاروباری پەرلەمانە بۆ ناردنی پڕۆژە قانونەكە بۆ پەرلەمانی كوردستان، و ڕاسپاردنی بەڕێزان وەزیر ولایەنە پەیوەندیدارەكانە بۆ ئامادەكاریی كۆبوونەوە لەگەڵ لیژنە پەیوەندیدارەكانی پەرلەمان لەدوای خوێندنەوەی یاساكە لە لایەن پەرلەمانەوە.\n2. لە بڕگەی یەكەمی بڕیارەكەشدا هاتووە كە ئەوە پڕۆژە یاسایە، و تەنها وەك پڕۆژە پەسەندكراوە پشت بەست بە ماددەی هەشتەمی یاسای ئەنجومەنی وەزیران ژمارە ۳ ساڵی ۱۹۹۲.\n3. بە مەبەست بێ یان بێ مەبەست ئەوانەی بە هەڵە تەفسیری ئەو بڕیارە دەكەن ئاماژەیان نەداوە بە نووسراوی ئەنجومەنی وەزیران ژمارە ۱٠۹۷۳ لە ڕۆژی ۱۱_۱۲_۲٠۱۹ كە ئەمڕۆ لە لایەن بەڕێز وەزیری هەرێم بۆكاروباری پەرلەمان تەسلیمی پەرلەمان كراوە و ئەو بڕیارە و پڕۆژەكەیان بە هاوپێچی نووسراوەكە بۆ نێردراوە تا بڕیاری لەسەر بدرێت وتەشریع بكرێت.\n4. لە ماددەی ۱۹ی پڕۆژە یاساكەشدا هاتووە كە ئەو یاسایە لە دوای تەشریعكردنی لە لایەن پەرلەمانەوە و تێپەڕبوونی ماوەی دیاریكراو بەسەر بڵاوكردنەوەی لە ڕۆژنامەی وەقایعی كوردستان دەكەوێتە بواری جێبەجێكردنەوە.\nئامانج ڕەحیمئەنجومەنی وەزیرانی هەرێمپەرلەمانی كوردستانڕۆژنامەی وەقائيعی كوردستانفەیسبوكوەزیری هەرێم بۆ كاروباری پەرلەمان\nسەرۆکی حکومەت بڕیارێکی گرنگی دەرکرد


2021.11.29 - 09:13\nبەهۆی مەترسییەکانی گۆڕاوە نوێیەکەی کۆرۆنا "ئۆمیکرۆن" حکومەتی ژاپۆن بڕیاریدا لە سبەینێوە سنورەکانی بەڕووی سەرجەم هاووڵاتیانی بیاندا دابخات و هاووڵاتیانی وڵاتەکەش کە لە دەرەوە دەگەڕێنەوە کەرەنتینە دەکرێن.\nفۆمیۆ کیشیدا، سەرۆک وەزیرانی ژاپۆن (دووشەممە 29ی تشرینی دووەمی 2021) ڕایگەیاند، "لە ڕۆژی سێشەممەوە هاتنەناوەوەی هاووڵاتیانی بیانی بۆ وڵاتەکەمان قەدەغەیە، ئەوەش لە چوارچێوەی ڕێکارەکانی پاراستنی وڵاتەکەمان لە گۆڕاوە نوێیەکەی کۆرۆنا."\nئاماژەی بەوەشکرد، "ئەو هاووڵاتیانەی خۆشمان کە لە دەرەوەی وڵاتان دەتوانن بگەڕێنەوە، بەڵام پێویستە لە شوێنی تایبەت کەرەنتینە بکرێن."\nلەوكاتەوەی ڕێكخراوی تەندروستی جیهانی ناوی "ئۆمیكرۆن" ی لە گۆڕاوە نوێیەكەی كۆرۆنا نا و بە جێگەی نیگەرانی لەقەڵەمی دا پرسیار لەسەر كاریگەریی ڤاكسینەكان لەسەر ئەم گۆڕاوە دروست بووە.\nكۆتا گۆڕاوی ترسناك جۆری دەلتا بوو كە هاوینی ڕابردوو ژمارەیەكی زۆر لە خەڵكی لە هیندستان كوشت، لە ئێستاشدا زانایانی تەندروستی دەڵێن گۆڕاوە نوێیەكە جووڵەی بەپەلەی دەوێت بۆ دیاریكردنی كاریگەریی و ڕادەی ترسناكییەكەی بەڵام كاتی دەوێت بۆ دەرچوونی ئەنجامەكان.\nڕێکخراوی تەندروستی جیهانی کۆرۆنا نوێیەکەی ئەفریقا بە "نیگەرانکەر" وەسف دەکات و ناوی نا "ئاومیکرون"، دوێنێش یەکەم حاڵەتی لە بەلجیکا تۆمار کرا.\n2021.11.26 - 18:49\nڤیدیۆ؛ سەبازێکی عێراقی بەهۆی سێ ژنەکەیەوە دەستلەکارکێشانەوە پێشکەش دەکات\n2021.11.20 - 14:35\nمەسرور بارزانی: قسەیەکی بێمانایە کە دەوترێت کۆچبەران بەهۆی دۆخی هەرێمەوە کۆچ دەکەن\n2021.11.16 - 14:42\nئامارەکانی کۆرۆنا بەرزبوونەوە و سلێمانیش پێشەنگە لە مردن و توشبوون\n2021.12.13 - 16:04\nئاماری نوێی کۆرۆنا لە هەرێم و عێراق: هەولێر پێشەنگە\n2021.12.12 - 16:04\nئامارەکانی کۆرۆنا لە عێراق و هەرێم بە شێوەیەکی بەرچاو دابەزین\n2021.12.11 - 16:04


عه‌بدوڵا که‌ریم مه‌حمود: ئێستایه‌کی ئاڵوز و ئاینده‌یه‌کی ون. – WTARIKURD\nمێژوو بریتییه له گه‌ڕانه‌وه بۆ کاتێکی دووری پێش ئێستا، به دواداچوون و شیته‌ڵکردنه‌وه و لێکۆڵینه‌وه‌یه له سه‌راپا ویستگه جیا جیاکانی مرۆڤ و رووداوی سروشتی و کۆمه‌ڵایه‌تی و ئابووری و رامیاری و فه‌رهه‌نگی و ده‌روونی، تۆمارێکه  له رووداوه‌کانی رابردوو. زنجیره رووداوێکی یه‌ک له دوای یه‌که‌و به یه‌که‌وه گرێ دراون. کاریگه‌ری دیاریان له سه‌ر بنیات نانی کۆمه‌ڵگه‌ی مرۆڤایه‌تی هه‌یه.\nرووداوه‌کانی مێژوو به لایه‌نی باش و لایه‌نی خراپییه‌وه، وانه‌و ئه‌زمونێکی نوێ ده‌به‌خشن به ئێستاو ئاینده‌ی مرۆڤ.گه‌ر به وردی بڕوانینه‌ی مێژووی عه‌ره‌بی جاهلی پێش ئیسلام و سه‌رده‌می ئیسلام و دوای ئیسلام، سه‌رده‌می خه‌لافه‌تی راشدین و ده‌وڵه‌تی ئه‌مه‌وی و ده‌وڵه‌تی عه‌باسی عه‌ره‌بی و ده‌وڵه‌تی عوسمانی تورک و ده‌وڵه‌تی سه‌فه‌وی فارس، له به‌ر ئه‌وه‌ی سنووری جوغرافیای گه‌لانی (عه‌ره‌ب و فارس و تورک ) به ته‌نیشت سنووره‌کانی کوردستانه‌وه‌یه، له‌و زنجیره رووداوه مێژوانه‌دا, هه‌زاره‌ها روووداوی تۆماری توندو تیژی و زه‌برو زه‌نگ و کوشتن و بڕینی خوێناوی و سیناریۆی جیا جیا و تراژیدیای جینۆساید ده‌بینین.\nلاپه‌ره‌کانی مێژووی (عه‌ره‌ب و فارس و تورک ) پڕه له وه‌سف و مه‌دح و سه‌نا ی (خه‌لیفه‌و سوڵتان و سه‌رکرده‌و والی و پاشاکان )، زۆر به ده‌گمه‌ن کارو کردوه سلبییه‌کانیان تۆمار کراوه، ئه‌م پرۆسیه له لایه‌ن نووسه‌ره مه‌قاش و ماستاوچی و مێژوونوسه ده‌رباره‌کانه‌وه بۆ به‌رژه‌وه‌ندی تایبه‌تی و مه‌به‌ستێکی دیاری کراو نوسراوه.\nله به‌ر ئه‌وه‌ی کورد بن ده‌سته‌ی داگیرکه‌رانی نیشتمان بووه، له ژێر کاریگه‌ری ئه‌و کلتووره مێژوه چه‌واشه‌دا  بووه. گه‌ر بڕوانینه لاپه‌ڕه‌کانی مێژووی نه‌ته‌وه‌ی کورد، هه‌میشه ره‌نجده‌ران و چین و توێژه زه‌حمه‌ت کێشه‌کان، رۆڵی دیارو سه‌ره‌کیان له هه‌موو جم و جۆڵه‌کان دا هه‌بووه. ره‌نجده‌ران له هه‌موو راپه‌ڕین و شۆڕشه‌کان دا، پێشه‌نگ و قوربانی بوون. ته‌نیا یه‌ک سه‌رمایه‌یان هه‌بووه، جه‌سته‌و رۆحیان، له سه‌نگه‌ری له به‌رگری له نیشتمان به‌خشیویانه، که‌چی ناویان له لاپه‌ڕه‌کانی مێژوودا، به قه‌د سه‌نگ و قورسایی باڵای شکۆی خۆیان تۆمار نه‌کراوه‌و کاڵ کراونه‌ته‌وه.\nهه‌ندێ سه‌رکرده‌ی سیاسیی و فه‌رمانده‌و لێپرسراو شێخ و ئاغا و ده‌ربه‌گ و سه‌ره‌ک خێڵه‌کانی کورد، له ناو زنجیره روداوه‌کانی مێژوودا رۆڵی ئیجابی و سلبی یان له سه‌ر خوێنی ره‌نجده‌ران تۆمار کردووه، به‌ڵام نووسه‌ره ماستاوچێ و ده‌رباره‌کان، رۆڵه ئیجابیه‌کانیان به مه‌دح و سه‌ناو وه‌سفی زیاد له سنووری قه‌باره‌ی روداوه‌که گه‌وره‌تر کردوه، کراون. به داستان و ئه‌فسانه‌ی پڕ له تێڕامان. هه‌موو سلبیاتەکانیان بۆ شاردوه‌نه‌ته‌وه و تۆمار نه‌کراون.\nمیژوونووسه ده‌رباره‌کان به‌م مێژووه چه‌واشه‌ییان، لاپه‌ره‌ی مێژووی زنجیره روداوه‌کانی کوردیان شێواندوه و هه‌موو سلباته‌کانیان به ئیجابی بۆ تۆمارکردون. ئه‌و سه‌رکرانه دروشمی خه‌بات و شۆڕش یان بۆ هه‌ڵخه‌ڵه‌تاندنی میلله‌ته‌که‌یان، بۆ پێگه‌ی ده‌سه‌ڵاتی تاکڕه‌وانه‌ی نه‌رجسیه‌تی خۆیان و خانه‌واده‌کانیان به‌کارهێناوه.\nکورد چۆن خاوه‌نی راپۆرتنووس و جاش و جاسوس و خائینینه، ئاواش خاوه‌نی نووسه‌رو رۆژنامه‌نوس و مێژوو نووسی ده‌رباره. ئه‌و قه‌ڵه‌مه مه‌قاشانه مێژووی سه‌رکرده‌کانیان هه‌ر هه‌مووی به ئیجابی تۆمارکردووه. بۆیه ئه‌زمونی ژیانی ئێستامان گرێیه‌کی ئاڵۆزه، پڕه له سلبیاتی درۆ و فێڵ و سیناریۆ و ته‌زویرو به‌رژه‌وه‌ندی خانه‌واده‌و بنه‌ماڵه و حیزب و سه‌رکرده په‌رستن.\nهه‌موو سلبیات و درۆ و فێڵ و ناشیرینی و ته‌زویره‌کانیان بۆ دەکه‌ن به راستگۆیی و جوانی و پاکێتی و پیرۆزیی. ئه‌و سه‌رکردانه به‌پلان و به‌رنامه‌و نه‌خشه‌ی داگیرکه‌رانی نیشتنمان، ئێستایه‌کی ئاڵۆزی چه‌ق به‌ستوی سایکۆلۆژی پڕ له قه‌یران و دژواریان دروست کردووه.که‌س که‌سی خۆش ناوێ. که‌س ئینتیمای بۆ نیشتمان نه‌ماوه. که‌سێتی مرۆڤی کوردیان له رووی کۆمه‌ڵایه‌تی و سیاسی و ئابووری و کلتووری و ده‌رونییه‌وه ، تێک شکاندووه، بۆ ئاینده‌یه‌کی تاریکستانی ون.